Cacar monyet berkait hubungan sejenis?

GENEVA, 21 Syawal 1443H, Ahad – Cacar monyet kini sudah merebak jauh lebih cepat daripada biasa dengan lebih 140 kes disahkan serta disyaki dikesan di seluruh Eropah, Amerika Utara dan Oceania.

Kes pertama dikesan di United Kingdom (UK) pada 7 Mei, dan jumlah kes meningkat dua kali ganda dalam tempoh dua hari lalu – daripada sembilan jangkitan pada 18 Mei kepada 20 kes kelmarin.

Kes cacar monyet kini tersebar di seluruh Amerika Syarikat (AS), Australia, Sepanyol, Itali, Jerman, Portugal dan Sweden – di mana jumlah negara bertambah setiap hari.

Perkara yang membimbangkan pakar kesihatan bahawa wabak berkenaan tidak berhubung jelas antara satu sama lain dengan pesakit.

Mereka yang dijangkiti tidak pernah mengembara ke negara yang mempunyai penyakit endemik itu seperti Republik Demokratik Congo, Nigeria atau Cameroon, malah tidak juga berhubung dengan mereka yang mengembara ke bahagian barat serta tengah Afrika.

Namun, berdasarkan pemerhatian pakar kesihatan awam, kebanyakan pesakit yang dijangkiti adalah golongan lelaki.

Bagaimanapun, pakar mendakwa ia bukan bermakna dunia sedang berdepan jenama baharu cacar monyet – yang hanya menjangkiti lelaki atau menular secara seksual melalui hubungan sejenis.

Buat masa ini, pakar berpandangan banyak perhatian kepada fakta bahawa kebanyakan pesakit cacar monyet dikesan di luar Afrika baru-baru ini, membabitkan lelaki.

Pakar penyakit berjangkit di London School of Hygiene berkata, pihaknya perlu segera mengesan sama ada sedang wujud versi cacar monyet yang merebak melalui cara baharu.

Biasanya cacar monyet merebak melalui kontak sangat rapat kerana ia boleh dijangkiti pada permukaan, seperti tempat tidur, pakaian atau sentuhan kulit ke kulit.

“Anda boleh bayangkan bahawa seorang wanita tinggal di rumah sama, berkongsi peralatan yang berpotensi dijangkiti, namun kita tidak melihat keadaan itu setakat ini.

“Itulah yang membuatkan kita curiga bahawa kemungkinan ia berjangkit secara seksual, dan jika ya maka itu tidak pernah berlaku sebelum ini,” katanya.-  Agensi


PTPTN catat jumlah deposit SSPN RM3.01 bilion bagi 2021

KUALA LUMPUR, 28 Jamadilakhir 1443H, Isnin – Perbadanan Tabung Pendidikan Tinggi Nasional (PTPTN) merekodkan sebanyak RM3.01 bilion jumlah deposit akaun Skim Simpanan Pendidikan Nasional (SSPN) bagi 2021, meningkat sebanyak RM1.02 bilion atau 50.95 peratus berbanding RM1.99 bilion pada 2020.

Pengerusi PTPTN, Datuk Wan Saiful Wan Jan dalam kenyataan hari ini berkata, pencapaian berkenaan adalah suatu yang membanggakan dan telah memecah rekod pencapaian perbadanan itu untuk tiga tahun sebelumnya dengan RM1.14 bilion direkodkan pada 2018 dan RM1.37 bilion pada 2019.

“Jumlah keseluruhan deposit SSPN terkumpul sehingga 31 Disember 2021 ialah RM10.88 bilion manakala terimaan deposit berjumlah RM3.01 bilion bagi tahun 2021, merupakan 167.08 peratus berbanding sasaran 2021 sebanyak RM1.8 bilion.

“Terimaan ini juga merupakan 27.63 peratus daripada keseluruhan deposit yang diterima sejak SSPN diperkenalkan pada 2004,” katanya.

Beliau berkata, bagi prestasi pembukaan akaun baharu SSPN, sebanyak 421,281 akaun telah dibuka pada tahun lepas melepasi sasaran tahunan sebanyak 400,000 akaun dan sehingga 31 Disember lepas, sebanyak 5.24 juta akaun telah dibuka.

Wan Saiful berkata, bagi meningkatkan penyampaian perkhidmatan kepada pelanggan, PTPTN turut menyediakan tambahan kemudahan saluran bayaran balik dan simpanan secara dalam talian melalui kerjasama strategik bersama pihak lain seperti ShopeePay, BESTPay, KiplePay, KelantanPay, PayHalal, AnsaraPay dan SpayGlobal.

Selain itu, saluran bayaran melalui perbankan internet seperti JomPay dan bank-bank terpilih serta perkhidmatan e-Pay turut disediakan di terminal lokasi terpilih.

“Selaras dengan Pelan Strategik PTPTN 2021-2025 yang turut menumpukan kepada usaha pendigitalan PTPTN, inisiatif yang dilaksanakan ini adalah sebagai langkah awal PTPTN ke arah tersebut.

“Dari semasa ke semasa, PTPTN sentiasa mencari ruang dan peluang untuk memberikan perkhidmatan terbaik kepada pelanggan seiring dengan norma baharu dan perkembangan dunia digital. Sudah tentu usaha ini tidak akan terhenti di sini dan kita akan terus mengembangkan idea meneroka transformasi pendigitalan secara komprehensif,” katanya.

Bagi 2021, Wan Saiful berkata, PTPTN telah berjaya membantu seramai 140,977 pelajar yang ditawar melanjutkan pengajian ke Institusi Pengajian Tinggi (IPT) melalui pinjaman pendidikan yang diluluskan berjumlah RM3.51 bilion.

Beliau berkata, daripada jumlah itu, seramai 70,412 pelajar atau 49.95 peratus adalah dari golongan B40 dan kurang berkemampuan, membabitkan jumlah pinjaman sebanyak RM1.95 bilion manakala jumlah bayaran balik pinjaman yang diterima pada tahun lepas adalah sebanyak RM2.36 bilion, meningkat sebanyak RM1.01 bilion atau 74.53 peratus berbanding RM1.35 bilion, pada 2020. – Bernama


Setelah berjaya menentang ratifikasi ICERD ke mana Melayu?

DALAM sejarah perjuangan orang Melayu, terdapat tiga perhimpunan paling besar iaitu perhimpunan menentang Malayan Union (1946), perhimpunan menyambut kemerdekaan (1957) dan perhimpunan menentang ratifikasi ICERD (2018). Tetapi, di antara ketiga-tiga perhimpunan itu, perhimpunan menentang ratifikasi ICERD adalah yang paling besar.

Perhimpunan itu telah berjaya menyebabkan Kerajaan Pakatan Harapan menarik balik cadangan untuk meratifikasi ICERD; tiga bulan kemudian menarik balik cadangan untuk meratifikasi Statut Rom; lima bulan selepas itu termaktubnya Piagam Muafakat Nasional UMNO-PAS dan membawa kepada kejatuhan Kerajaan Pakatan Harapan setelah berkuasa hanya selama 22 bulan. Itu adalah kejayaan politik orang Melayu yang paling besar semenjak kemerdekaan.

Kesemua itu mengubah landskap politik Malaysia dan menjadi tamparan hebat kepada cita-cita orang-orang Cina yang memberi sokongan padu kepada DAP dan orang-orang India yang menyokong Hindraf untuk mencabar hak-hak keistimewaan orang Melayu dan kedudukan agama Islam seperti yang termaktub dalam Perlembagaan Persekutuan.

Kejayaan itu telah membawa ketenteraman kepada negara dan ketenangan kepada sebahagian besar orang Melayu. Hindraf sudah tidak kedengaran lagi. Penyokong-penyokong DAP juga sudah agak senyap. Tetapi, jika mereka tidak membakar mercun, sama ada senyap-senyap mereka sedang membuat kueh bulan, kita tidak tahu. Orang Melayu perlu waspada.

Apa telah terjadi kepada politik orang Melayu selepas perhimpunan menentang ICERD?

Tidak lama selepas termaktubnya Piagam Muafakat Nasional, sebelum jatuhnya Kerajaan Pakatan Harapan lagi, PAS telah menyatakan sokongannya kepada Tun Dr. Mahathir sebagai Perdana Menteri. Tindakan PAS itu menyebabkan UMNO merasakan PAS telah membelakangkan Muafakat Nasional. Ini dikuatkan lagi apabila, selepas tertubuhnya Kerajaan Perikatan Nasional, PAS terus memberi keutamaan kepada hubungannya dengan Bersatu dan bukannya kepada UMNO, antara lain, dengan bersetuju menjadi anggota Perikatan Nasional untuk tujuan pendaftaran Perikatan Nasional sebagai sebuah parti politik.

Kejatuhan Kerajaan Pakatan Harapan telah memberi peluang kepada pemimpin-pemimpin politik Melayu memperkukuh kekuatan politik Melayu/Islam di Malaysia, bukan untuk mengambil hak orang lain, tetapi semata-mata untuk mempertahankan hak-hak mereka seperti yang termaktub dalam Perlembagaan. Tetapi, semenjak pembentukan Kabinet Kerajaan Perikatan Nasional lagi, kita sudah dapat lihat tumpuan diberi lebih kepada memperkuatkan kedudukan Perdana Menteri dan partinya, menyebabkan rasa tidak puas hati kepada rakan gabungan Perikatan Nasional, khususnya UMNO yang merasakan ia terpinggir.

Pemimpin-pemimpin UMNO pula becakaran sama sendiri. Yang mendapat habuan dalam Kerajaan Perikatan Nasional merasa selesa dengan Bersatu sehingga sudah mula membelakangkan UMNO. Ada yang tidak dapat apa yang dikehendaki, termasuk untuk melepaskan diri daripada tindakan undang-undang, sanggup pula bersekongkol dengan DS Anwar Ibrahim untuk menjatuhkan Kerajaan Perikatan Nasional dan bekerjasama dengan Pakatan Harapan dan DAP. Syukurlah mereka gagal.

Saya tidak kisah siapa yang menjadi Perdana Menteri di kalangan pemimpin-pemimpin parti yang menjadi anggota Kerajaan Perikatan Nasional selain daripada beberapa orang yang sedang menghadapi kes di mahkamah melainkan mereka telah dibebaskan oleh mahkamah. Saya tidak berkata mereka bersalah sehingga mereka didapati bersalah oleh mahkamah. Tetapi, ini soal imej parti di mata pengundi dan imej negara di mata dunia.

Selain dari itu, apa yang penting ialah Pakatan Harapan tidak berkuasa semula atau gabungan yang serupa dengannya tidak berkuasa, sebelum PRU15.

Biar apa pun, kita merasa lega apabila Rang Undang-Undang Belanjawan 2021 telah diluluskan di peringkat dasar. Ertinya, sedikit sebanyak, common sense masih ada pada mereka. Kita harapkan ia akan berkekalan sehingga tamatnya ancaman Covid-19 dan PRU15 diadakan. Tetapi, apa yang sedang berlaku di Perak menyebabkan ketidaktentuan pula.

Saya tidak risau sangat mengenai orang Melayu sekarang. Majoriti mereka telah menyedari bahaya pemerintahan gabungan Pakatan Harapan dan kerjasama dengan DAP. Tetapi saya risaukan pemimpin-pemimpin politik Melayu. Kebanyakan mereka terlalu mengutamakan kepentingan diri, bukan memperkuatkan kedudukan politik orang Melayu/Islam.

Maka, saya harap umat Melayu/Islam dan NGO-NGO Melayu/Islam akan memperingatkan pemimpin-pemimpin politik Melayu supaya terus berada di atas landasan yang betul demi kepentingan agama, bangsa dan negara. Jika ahli-ahli UMNO tidak mahu atau tidak sanggup membersihkan UMNO daripada pemimpin-pemimpin yang menjadi liability, kita harap umat Melayu/Islam dan NGO-NGO Melayu/Islam yang masih sayangkan UMNO boleh mengenakan tekanan terhadap mereka supaya berundur.

Tiga perkara yang perlu diberi perhatian sekarang ialah, pertama, menghalang Pakatan Harapan atau gabungan yang serupa dengannya daripada berkuasa sebelum PRU15. Pakatan Harapan atau gabungan baru itu tidak boleh berkuasa melainkan ada Ahli-Ahli Parlimen yang menyokong Kerajaan Perikatan Nasional, termasuk dari UMNO, berpaling tadah. Hal seperti itu tidak sepatutnya berlaku. Walaupun ia tidak sunyi dari kelemahan, Kerajaan Perikatan Nasional perlu dipertahankan sehingga PRU15. Kelemahan boleh diperbaiki. Terlepas kakuasaan politik kali kedua, jangan harap ia akan dapat diperolehi semula dalam masa terdekat.

Kedua, membuat persediaan untuk menghadapi PRU15. Yang paling penting ialah meletakkan calon-calon yang bersih, berkelayakan dan berkebolehan. Pengundi sudah pandai menilai integriti dan kesesuaian seseorang calon. Kita memerlukan orang-orang untuk membuat undang-undang dan menteri-menteri yang boleh mentadbir kementerian dan yang boleh berhadapan dengan pemimpin-pemimpin negara-negara luar, bukan yang akan memalukan Malaysia di mata dunia.

Selain dari itu, adalah amat penting mengelak pertandingan sesama sendiri. Pakatan Harapan atau gabungan yang serupa dengannya tidak boleh menang di kawasan majoriti Melayu. Ia akan menang jika parti-parti Melayu memecahbelahkan undi orang Melayu. Pemimpin-pemimpin Melayu hendaklah mengenepikan kepentingan diri untuk memastikan kemenangan gabungan parti-parti Melayu, tidak kiralah apa namanya. Hasad dengki, tamak haloba, cantas mencantas, konspirasi dan sabotaj hendaklah dibuang sama sekali.

Ketiga, menyediakan perancangan apa yang akan dilakukan selepas menang PRU15. Tanpa perancangan yang jelas dan berkesan, kita hanya akan mengulangi sejarah Kerajaan PH.

Janganlah selepas berjaya membantah ratifikasi ICERD dan menjatuhkan Kerajaan PH, kita sendiri yang menyerahkan kerajaan kepada Pakatan Harapan atau gabungan yang serupa dengannya yang akan meratifikasikan ICERD semula. Itu orang Melayu, terutama sekali pemimpin-pemimpin politik Melayu, perlu fikir.

Sekian. Terima kasih.

Tun Abdul Hamid Mohamad
Bekas Ketua Hakim Negara


16 wartawan Palestin dalam tahanan penjara Israel

TEL AVIV, 16 Ramadan 1443H, Isnin – 16 wartawan Palestin sedang ditahan di penjara haram Israel, menurut kumpulan hak asasi manusia Arab, semalam lapor Anadolu.

Dalam satu kenyataan, Jawatankuasa Sokongan Wartawan yang berpangkalan di Beirut berkata, lapan wartawan telah pun dikenakan hukuman penjara oleh pihak berkuasa Israel.

“Empat wartawan ditahan di bawah dasar penahanan pentadbiran Israel, manakala empat lagi ditahan di bawah soal siasat,” kata kenyataan itu.

Dasar penahanan pentadbiran membenarkan pihak berkuasa Israel melanjutkan penahanan seseorang banduan tanpa tuduhan atau perbicaraan.

Kenyataan Ahad itu dikeluarkan untuk menandakan Hari Tahanan Palestin, yang diperingati pada 17 April untuk menonjolkan nasib mereka yang ditahan di penjara Israel.

NGO itu mendokumenkan 174 pencabulan Israel terhadap wartawan Palestin tahun ini, termasuk penahanan dan menggunakannya sebagai perisai manusia.

NGO itu menggesa kumpulan hak asasi antarabangsa untuk campur tangan supaya membebaskan wartawan Palestin daripada tahanan Israel dan menghentikan pencabulan terhadap mereka.

Tiada komen daripada pihak berkuasa Israel mengenai kenyataan NGO itu.

Menurut angka Palestin, Israel menahan kira-kira 4,500 rakyat Palestin di penjaranya termasuk 34 wanita – Agensi


Muhyiddin, Anwar menghadap Agong 4.30 petang ini

BANGI, 27 Rabiulakhir 1444H, Selasa – Istana Negara mengesahkan tiada ahli Dewan Rakyat yang mendapat kepercayaan majoriti mudah untuk dilantik sebagai Perdana Menteri seperti yang diperuntukkan di bawah Perkara 43(2)(a) Perlembagaan Persekutuan.

Sehubungan itu, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menitah perkenan untuk ketua-ketua gabungan Pakatan Harapan (PH) dan Perikatan Nasional (PN) menghadap pada jam 4.30 petang ini di Istana Negara.

Datuk Pengelola Bijaya Diraja, Datuk Seri Ahmad Fadil Shamsuddin berkata, titah menghadap itu memandangkan tiada ahli Dewan Rakyat yang mendapat kepercayaan majoriti mudah sebagai Perdana Menteri.

“Seri Paduka Baginda menyeru dan menasihati seluruh rakyat bersabar dan bertenang sehingga proses pembentukan kerajaan baharu dan pencalonan bakal Perdana Menteri Malaysia ke-10 selesai.

“Seri Paduka Baginda mengajak rakyat bersama mendoakan negara dan rakyat sentiasa dirahmati, diberkati dan dilindungi daripada sebarang bentuk bencana dan musibah,” katanya dalam kenyataan, hari ini.

Terdahulu, Ahmad Fadil memaklumkan, ketua-ketua parti dan gabungan politik telah mengemukakan pencalonan bakal Perdana Menteri ke-10 kepada Istana Negara sepertimana yang diminta dengan kerjasama Yang di-Pertua Dewan Rakyat, Tan Sri Azhar Azizan Harun pada 20 November lalu.

“Lanjutan daripada penerimaan pencalonan nama Perdana Menteri tersebut, proses pengesahan calon Perdana Menteri yang memperoleh kepercayaan majoriti ahli Dewan Rakyat telah dilaksanakan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

“Proses ini adalah bertujuan supaya Seri Paduka Baginda dapat membuat keputusan bagi melantik seorang ahli Dewan Rakyat yang pada hemat baginda mungkin mendapat kepercayaan majoriti ahli Dewan Rakyat sebagai Perdana Menteri seperti yang diperuntukkan di bawah Perkara 43(2)(a) Perlembagaan Persekutuan,” katanya.


Turki bina zon keselamatan 30km di sempadan Syria

ANKARA,5 Zulkaedah 1443H, Ahad – Turki kini sedang membina zon keselamatan di sepanjang 30 kilometer sempadan wilayah Syria, lapor Agensi Anadolu.

Presiden Recep Tayyip Erdoganlberkata, zon keselamatan dibina di kawasan selatan sempadan bagi mengelakkan terus diganggu pengganas.

Turki sejak beberapa minggu mengancam untuk menyerang bahagian utara Syria yang dikuasai tentera Demokratif Syria, dan berikrar untuk menghapuskan pengganas dan mewujudkan zon selamat sepanjang sempadan Syria -Turki.

Pasukan tentera Turki menyasarkan pemberontak Parti Pekerja Kurdis (PKK) yang dianggap pengganas selain mengancam melancarkan serangan terhadap YPG yang merupakan sebahagian daripada PKK.

Pada masa sama, Erdogan dilaporkan mengulangi pendirian Ankara mengenai Finland dan Sweden yang menyertai NATO yang dituduh menyokong kumpulan pengganas.

“Seluruh dunia harus tahu, NATO bukanlah sebuah organisasi yang menyediakan keselamatan kepada pengganas.

“Finland dan Sweeden secara rasmi memohon menjadi ahli NATO pada 18 Mei dan permohonan berkenaan memerlukan kelulusan semua anggota termasuk Turki,” katanya. – Agensi


Mesir temui 27 keranda berusia lebih 2,500 tahun

CAIRO, 5 Safar 1442H, Rabu – Ahli arkeologi di Mesir telah menemui 27 keranda yang dikebumikan lebih dari 2,500 tahun lalu di tanah perkuburan pada zaman Firaun.

Keranda-keranda berkenaan terletak di laman Saqqara di wilayah pemerintahan Giza, di selatan ibu kota Mesir, Kaherah.

Menurut pegawai kuno Mesir, penemuan itu adalah terbesar di rantau itu.

Saqqara adalah tanah perkuburan yang aktif selama lebih dari 3,000 tahun dan salah satu daripada Tapak Warisan Dunia UNESCO.

Kajian awal mendapati bahawa keranda dan kain kafan yang terdapat di dalamnya telah tertutup rapat sejak pengebumian dilakukan, menurut Kementerian Antikuiti Mesir.

Keranda-keranda kayu yang dilukis dengan lukisan berwarna-warni itu ditemui bersama-sama artifak kecil yang lain ketika proses penggalian telaga sedalam 11 meter.

Menteri kuno Mesir, Khaled al-Anani menangguhkan pengumuman penemuan berkenaan sehingga beliau mengunjungi laman web menunjukkan bukti penemuan keranda itu.

Khaled pada masa sama mengucapkan penghargaan kepada pasukan yang bekerja dalam keadaan sukar. -Agensi


Isu Sugar Daddy: Kesan psikologi teruk bekas Sugar Baby

KUALA LUMPUR, 9 Syaaban 1442H, Selasa – Meskipun berjaya membebaskan diri daripada belenggu hubungan Sugar Baby-Sugar Daddy (SBSD), lazimnya mereka yang pernah terlibat dalam kegiatan tidak bermoral ni akan mengalami gejala serta trauma kemurungan yang teruk.

Mereka juga berhadapan dengan masalah emosi serta luka emosional yang sangat mendalam.

Keadaan menjadi lebih sukar bagi sebilangan lain yang turut menghadapi masalah mengadakan hubungan intim dengan suami akibat trauma akibat ‘hubungan haram’ terdahulu.

Pensyarah Fakulti Psikologi Universiti Islam Antarabangsa Malaysia (UIAM), Dr Pamilia Lourdunathan ketika diminta mengulas kesan psikologi yang ditanggung oleh SB berkata, ada juga yang terpaksa mengharung cabaran apabila mahu menjalin hubungan baharu yang bermakna dengan seseorang.

Beliau menjelaskan, bahagian otak seseorang remaja yang dikenali sebagai korteks prefrontal masih dalam proses menjadi matang, dan ia merupakan satu struktur dasar otak yang membolehkan individu untuk membuat keputusan berdasarkan moral dan etika, menyelesaikan masalah, mengawal emosi, serta memahami diri sendiri.

GODAAN NAFSU MENGGANAS

Menurut Pamilia, dengan bahagian korteks prefrontal yang masih belum cukup matang dan pada masa yang sama, si remaja ditawarkan satu tawaran yang cukup lumayan seperti bayaran RM 2,000 sebulan untuk menjadi SB, maka persepsinya mungkin akan melihat tawaran ini sebagai godaan yang tidak dapat ditolak dan akhirnya terjebak.

“Selain itu, SB biasanya bergaul dengan orang yang di luar daripada kumpulan lingkungan umur mereka, jadi wujud kecenderungan tinggi untuk persepsi mereka dibentuk berdasarkan pengalaman yang tidak normal ini.

“Tambahan pula, setelah sekian lama menjadi SB, biasanya mereka mempunyai perasaan cinta dan sayang terhadap Sugar Daddy (SD) mereka, apatah lagi ianya hubungan rapat pertama mereka dengan seseorang. Perkara ini boleh membahayakan emosi SB jika ditinggalkan SD mereka. Ada yang tidak dapat menerima hakikat ini dan akhirnya mengalami kemurungan, stres, trauma serta masalah pemakanan,” jelasnya ketika dihubungi Bernama baru-baru ini.

Pamilia turut menambah, seksaan jiwa ini dikaitkan dengan Sindrom Stockholm yang juga menjadi antara punca sesetengah SB melakukan banyak kegiatan yang tidak diingini seperti menghisap dadah ataupun kegiatan fizikal lain walaupun didera atau dipaksa.

PERASAAN SUNYI MENJADI PENDORONG

Ketika menjelaskan dari sudut psikologi mengapa SD dan Sugar Mummy (SM) turut terbabit di dalam kancah maksiat ini, Pamilia berkata, biasanya mereka terdiri daripada lelaki dan wanita yang berkedudukan tinggi. Bagaimanapun, mereka mungkin mengalami kesunyian dan sedang mencari seseorang yang dapat mengisi kesunyian itu.

Jika mereka berkemampuan, mereka mungkin berkeinginan untuk ‘melabur’ dalam hubungan sedemikian sebab mampu melakukannya dan mudah mempunyai akses kepada orang yang lebih muda, yang sanggup melakukan seperti yang diminta.

“Ada juga sesetengah SD atau SM yang bertaubat dan kesal akan perbuatan mereka yang berasakan fasa yang mereka lalui itu sebagai krisis pertengahan hidup atau mid-life crisis. Krisis ini merujuk kepada peralihan identiti serta keyakinan diri seseorang individu yang boleh berlaku sekitar umur 45 hingga 65 tahun.

“Krisis perkembangan ini biasanya berlaku dalam fasa hidup yang dikenali sebagai Generativity versus Stagnation yang diasaskan oleh ahli psikologis terkenal, Erik Erikson. Ini boleh membawa akibat kepada self-concept dan imej kendiri seseorang sehingga menyebabkan mereka mengelak daripada realiti dunia ini dan berkeinginan untuk tinggal dalam dunia ‘ciptaan’ mereka sendiri.

“Fenomena ini juga digambarkan sebagai krisis psikologi yang mungkin disebabkan oleh faktor usia yang semakin lanjut, serta juga disebabkan kemungkinan kekurangan pencapaian dalam hidup individu tersebut sehingga menimbulkan perasaan tertekan,” jelasnya.

Sementara itu, Presiden Ikatan Guru-Guru Muslim Malaysia (I-Guru), Mohd Azizee Hassan melihat isu SBSD sebagai satu barah kebejatan sosial dalam masyarakat serta satu bentuk hedonisme anak muda.

Ia juga satu bentuk manipulasi kelompok kapitalis yang mengaut keuntungan melalui aktiviti dalam talian dan ketempangan serta keruntuhan institusi kekeluargaan yang menuntut semua pihak menanganinya secara serius.

Masalah dan isu ini timbul bukan sahaja membabitkan pihak yang menawarkan ganjaran iaitu SD/SM tetapi juga pihak yang menerima tawaran SB yang rata-ratanya wanita muda dalam kalangan pelajar dan lepasan institut pengajian tinggi (IPT).

“Dari segi lain, banyak faktor yang menyumbang kepada kegiatan ini, antaranya ialah desakan materialistik untuk menampung keperluan hidup seperti membayar kos yuran pengajian yang tinggi, mengamalkan gaya hidup mewah dan kesempitan kewangan,” katanya ketika dihubungi Bernama baru-baru ini.

Beliau turut menjelaskan, antara faktor lain ialah kewujudan aplikasi sugar book itu sendiri yang begitu mudah diakses menggunakan telefon pintar, faktor psikologi seperti kurang perhatian dan kasih sayang dari ibubapa dan pegangan agama yang rapuh yang menyebabkan sebahagian mereka terjebak ke kancah tidak bermoral ini.

MEMAKNAI FALSAFAH PENDIDIKAN KEBANGSAAN

Tidak dapat dinafikan, Malaysia telah pun ada satu sistem Falsafah Pendidikan Kebangsaan yang terbukti baik dan dan berkesan, ditambah pula dengan Pelan Pembangunan Pendidikan Malaysia 2013-2025, di samping kurikulum pendidikan yang lengkap dan sempurna dari peringkat pra-sekolah hingga ke universiti.

Bahkan ada sebahagian universiti tempatan yang tergolong di bawah 100 buah universiti terbaik dunia, namun begitu Mohd Azizee berpandangan, di sebalik semua kejayaan ini, beliau berkata, masih ada kekosongan serta kelompongan yang perlu ditambah baik oleh pemegang taruh pendidikan.

“Kelompongan universiti kita ialah dalam erti kata memaknai dan menjiwai roh Falsafah Pendidikan Kebangsaan ke dalam jiwa mahasiswa IPT kerana terlalu menumpukan aspek akademik dan memenuhi keperluan komersial sehingga mengabaikan aspek pengisian nilai dan moral.

“Jika ini dapat di atasi secara bersepadu dan holistik, usaha melahirkan insan yang seimbang dari sudut rohani, jasmani, intelek dan emosi akan tercapai. Terasnya mesti dengan membangunkan aspek kerohanian. Rohani yang seimbang akan menyempurnakan fakulti pembinaan insan yang lain.

Ditanya saranan beliau kepada pihak Kementerian Pengajian Tinggi (KPT) untuk mewujud dan menekankan program pembinaan sahsiah dan pembentukan akhlak sama ada dalam bentuk kokurikulum atau aktiviti luar kuliah, beliau berkata, ada benarnya orientasi pendidikan negara perlu kepada suatu anjakan paradigma dan pendekatan yang lebih segar.

“Anjakan yang dimaksudkan ialah dari sudut substance (pengisian program). Apa sahaja bentuk pengisiannya mestilah ada penekanan dan penerapan elemen kerohanian dan pembentukan jatidiri (kemampanan sahsiah) dalam kurikulum dan silibus universiti serta aktiviti kokurikulum.

“Kita perlu kembali kepada akar ilmu dan akar budi. Integrasi keilmuan dan pembinaan budi mesti menjadi acuan terbaik melahirkan graduan yang berilmu, seimbang, berdaya maju, kompetetif serta memiliki ketahanan diri yang kental,” jelasnya.

Beliau turut menegaskan agar gerak kerja ini janganlah diletakkan ke atas bahu pentadbiran universiti semata-mata terutama Bahagian hal Ehwal Pelajar (HEP), tetapi juga semua pihak yang terlibat sebagai pemegang taruh Pendidikan IPT.

Mengakui isu SBSD ini merosakkan maruah anak muda wanita kita khususnya dan golongan Mufti juga telah bertegas agar kerajaan mengharamkan terus aplikasi dan aktiviti tidak bermaruah ini, namun pada akhirnya ia tetap berbalik kepada diri individu itu untuk membangunkan kembali jiwa Islamiyah dan kekuatan ummah, demikian ujar Mohd Azizee.

“Pokok pangkalnya, kembalilah kepada asas penghayatan agama yang kuat serta jati diri yang kukuh. Jika setiap individu memiliki benteng diri yang kuat dan kebal, apa sahaja cabaran dan dugaan dapat di atasi.

“Namun individu semata-mata tidak boleh dipersalahkan, ada faktor luar yang juga menyumbang kepada kerosakan ini. Budaya materialistik, hedonisme dan desakan kewangan juga adalah puncanya, ” katanya.

Beliau menegaskan, sebelum isu SBSD membarah dalam masyarakat dan dinormalisasikan ke arah aktiviti pelacuran dan perzinaan, pihak kerajaan perlu segera bertindak dengan menutup segala ruang yang membolehkan kegiatan ini bergerak bebas seperti menyekat aplikasi janji temu ini.

Mohd Azizee juga berharap mereka yang pernah terjebak dalam kancah maksiat itu dan kembali insaf, wajar dimanfaatkan supaya mereka dapat dipanggil untuk berkongsi pengalaman serta memberi kesedaran kepada pelajar sekolah dan IPT. – Bernama


Konservatif mahu kekejaman ke atas Uyghur diisytihar genosid

OTTAWA, 7 Rejab 1442H, Jumaat – Parti Konservatif menyeru Dewan Rakyat mengisytiharkan jenayah terhadap minoriti muslim Uyghur di China sebagai satu genosid atau pembunuhan beramai-ramai.

Langkah itu dilakukan bagi meningkatkan tekanan kepada pemerintah liberal untuk mengambil tindakan ke atas situasi yang berlaku di wilayah Xinjiang, China.

Usul itu tidak ‘mengikat’ pemerintah serta tidak menetapkan langkah selanjutnya yang harus dilakukan.

Undian berkaitan usul itu pula dijangka bermula pada Isnin ini.

Menjelang perbahasan pada Khamis, pemimpin Konservatif, Erin O’Toole berkata, satu isyarat mesti dihantar kepada rejim China.

“Dalam perkara seperti pembunuhan beramai-ramai, Kanada perlu mengirimkan isyarat yang jelas dan tegas bahawa kita akan memperjuangkan dan memartabatkan hak asasi manusia, walaupun ia terpaksa mengorbankan beberapa peluang ekonomi.

“Nilai kami tidak boleh dijual,” tegasnya.

Pakar undang-undang antarabangsa dan penyokong hak asasi manusia telah mengumpulkan dokumentasi selama hampir satu dekad terakhir berkaitan penganiayaan sistematik terhadap umat Islam Uyghur di China.

Pemerintah China didakwa menahan ribuan orang Uyghur di kem tahan serta mengindoktrinasikan mereka yang beragama Islam ke dalam masyarakat Cina arus perdana.

Kira-kira 80 peratus wanita yang mencapai usia subur di empat wilayah diduduki Uyghur menjadi sasaran pensterilan paksa.

Menurut laporan akademik Adeian Zenz dan Persekutuan Intra-Parlimen mengenai China (IPAC), wanita Uyghur dikenakan pengguguran paksa terutamanya jika tidak mematuhi syarat jarak kelahiran Parti Komunis China (CCP). – Agensi


Usaha bendung COVID-19 mula buahkan hasil: PM

KUALA LUMPUR, 8 Rabiulakhir 1443H, Sabtu – Fokus utama kerajaan untuk membendung penularan pandemik COVID-19 mula membuahkan hasil berkat kerjasama semua pihak dan pelaksanaan strategi yang berkesan, kata Perdana Menteri Datuk Seri Ismail Sabri Yaakob.

Beliau berkata Program Imunisasi COVID-19 Kebangsaan (PICK) yang sehingga kini berjaya memberi vaksin kepada lebih 95 peratus populasi dewasa dan lebih 66 peratus populasi remaja setakat 2 November, merupakan game changer (pencetus perubahan) yang menjadi pemangkin kepada usaha pemulihan ekonomi dengan pembukaan semula sektor ekonomi dan sosial termasuk pergerakan merentas negeri.

Selain itu, beliau berkata bilangan kes jangkitan harian COVID-19 juga berjaya diturunkan dan memberi kelegaan kepada rakyat serta petugas barisan hadapan.

“Secara umumnya dari segi psikologi, rakyat kini berasa lebih positif kerana telah dapat memulakan semula kehidupan seharian.

“Walaubagaimanapun kerajaan akan terus memantau perkembangan semasa pandemik dan bersiap sedia memperkenalkan langkah-langkah tertentu demi memelihara nyawa rakyat dan ekonomi negara,” katanya ketika berucap pada Istiadat Sambutan Ulang Tahun Hari Keputeraan Rasmi Seri Paduka Baginda Yang di-Pertuan Agong Tahun 2021 di Istana Negara di sini, hari ini.

Ismail Sabri turut merakamkan setinggi-tinggi penghargaan atas pengorbanan petugas barisan hadapan serta sokongan dan dukungan semua lapisan masyarakat dalam membantu kerajaan memerangi pandemik COVID-19.

“Kerajaan juga amat bersimpati dan merakamkan ucapan takziah kepada mereka yang telah kehilangan ahli keluarga akibat pandemik ini. Sesungguhnya kehilangan ini amat menyedihkan,” katanya.

Perdana menteri berkata kerajaan akan memastikan kebajikan dan kesejahteraan rakyat sentiasa menjadi keutamaan tanpa mengira kaum, bangsa mahupun agama dan untuk tujuan itu, kerajaan memperkenalkan pelbagai inisiatif termasuk konsep Keluarga Malaysia.

Beliau berkata konsep Keluarga Malaysia sebagai pendekatan pentadbiran negara bersifat inklusif merentasi kepelbagaian dalam kalangan masyarakat Malaysia yang mengajak seluruh rakyat bersama-sama menggembleng tenaga bagi membawa negara keluar daripada pandemik COVID-19 khususnya memulihkan ekonomi.

Menurutnya, konsep itu telah mendapat maklum balas serta penerimaan positif dalam kalangan rakyat dan ia akan dijadikan falsafah baharu dalam pentadbiran negara. – Bernama


Telur tercemar: MAQIS tak benarkan diimport semula

PUTRAJAYA, 4 Syaaban 1442H, Khamis – Jabatan Perkhidmatan Kuarantin dan Pemeriksaan Malaysia (MAQIS) tidak akan mempertimbangkan permohonan pengimportan semula telur yang telah tercemar dengan bakteria Salmonella Enteriditis (SE), dari Singapura.

MAQIS dalam kenyataan menyatakan, pihaknya mengambil maklum berkenaan kenyataan oleh Jabatan Perkhidmatan Veterinar (DVS) pada Ahad lepas, berkaitan pengesanan kehadiran bakteria SE pada konsainan telur eksport daripada Malaysia.

“MAQIS akan memastikan pegawai di lapangan untuk memantapkan lagi pemeriksaan, supaya kebarangkalian untuk telur ini diimport semula tidak akan berlaku.

“Kerjasama strategik dan operasi bersepadu MAQIS akan sentiasa diperkemaskan dan dipertingkatkan, bagi memastikan kawalan import komoditi pertanian dapat diperkukuhkan,” menurut kenyataan itu.

Kenyataan itu menyatakan, MAQIS sentiasa merujuk DVS bagi apa-apa keputusan berkenaan isu yang berbangkit, berkenaan pengimportan dan pengeksportan komoditi haiwan dan hasilan haiwan terutamanya telur.

“Pihak MAQIS sangat komited dalam memastikan isu-isu yang melibatkan aspek halal, keselamatan makanan, kawalan penyakit dan risiko kemasukan perosak merbahaya, yang boleh mengancam industri pertanian dan penternakan negara dapat dibendung serta dikawal,” menurut kenyataan itu. – Bernama


Maklumat tak lengkap, polis tolak permohonan Himpunan Selamatkan Malaysia

KUALA LUMPUR, 29 Safar 1445H, Jumaat – Polis Diraja Malaysia (PDRM) menolak permohonan penganjur perhimpunan yang dirancang esok, kerana maklumat yang dikemukakan tidak lengkap.

Pengarah Jabatan Siasatan Jenayah Bukit Aman, Datuk Seri Mohd Shuhaily Mohd Zain berkata, antara butiran yang tidak dinyatakan secara terperinci oleh penganjur, ialah lokasi dan nama penganjur perhimpunan ketika membuat permohonan.

“Kami tidak boleh kata terima notis pemakluman sebab maklumat diberikan tidak lengkap, maka polis tidak boleh terima.

“Sebelum ini, dikatakan perhimpunan akan dibuat di sekitar sebuah pusat beli-belah di ibu negara, namun maklumat terkini diterima polis menyatakan ia akan dibuat di salah sebuah masjid di Kampung Baru,” katanya.

Beliau berkata demikian pada sidang media di Ibu Pejabat Polis Daerah Dang Wangi di sini, malam tadi.

“Ia tidak membantu kami, sebab tiada ketetapan daripada penganjur. Ini akan sukarkan ramai pihak termasuk pengguna jalan raya, saya amat berharap penganjur bertanggungjawab bantu kami untuk selaraskan penugasan pada Sabtu ini,” katanya.

Mohd Shuhaily berkata ketenteraman awam sentiasa menjadi keutamaan PDRM, sekali gus akan membuat persediaan sewajarnya jika perhimpunan itu dibuat.

“Polis tidak mahu bertindak berlebihan dan kami akan membuat persediaan. Saya percaya mereka individu berpengalaman dalam menganjurkan perhimpunan seperti ini dan faham mengenai implikasi undang-undang,” katanya.

Terdahulu, media melaporkan polis sudah menerima enam laporan berhubung penganjuran perhimpunan itu. – Bernama


Undi pemimpin berintegriti

BANGI, 19 Syaaban 1442H, Khamis – Rakyat memberi kepercayaan kepada pemimpin bukan kerana takut akan kezaliman atau menerima sogokan, sebaliknya atas dasar integriti.

Dalam konteks ini, pemimpin berintegriti disegani dan hebat jati dirinya kerana bertakwa kepada Allah SWT dengan beriman dan budiman yang disebutkan dengan (‘adalah) mengikut istilah politik Islam.

Presiden PAS, Datuk Seri Abdul Hadi Awang berkata, hal yang tersebut kerana ilmu dan sokongan rakyat boleh dibeli, dibuli, ditipu dengan slogan dan manifesto serta janji bohong.

Tegasnya, rakyat yang mengundi dan memilih pemimpin juga mestilah berintegriti, bukan semata-mata berdasarkan faktor umur, malah juga berasaskan kematangan akal dan ilmunya.

“Integriti tidak boleh dibentuk dengan ujian untuk menyerahkan sijil atau ijazah yang bertulis di atas kertas sahaja. Ujiannya perlu melalui proses perjuangan yang mencabar.

“Mereka yang gagal dalam ujian tersebut, akan tersingkir dalam perjalanannya, ” katanya dalam kenyataan hari ini.

Katanya lagi, integriti adalah petunjuk kurniaan Allah SWT yang dikurniakan kepada sesiapa yang dikehendaki-Nya.

Ia merupakan cahaya Allah SWT yang tidak padam, walaupun manusia dilanda dengan pelbagai krisis dan perpecahan, kerana ia lahir dengan petunjuk daripada-Nya.

“Kukuhnya integriti itu laksana teras yang tidak akan musnah dan cahaya yang tidak akan padam, sekalipun dilanda dengan segala ribut taufan dan gelombang lautan yang besar, hatta gempa bumi yang paling kuat.

“Mereka yang gagal dalam integriti, akan tenggelam dalam cabaran yang mengepung kehidupannya dan dalam partinya sendiri serta berlaku krisis nilai diri,” katanya.


PKP: Jumlah pelancong ke Kedah dijangka merosot 70 peratus

ALOR SETAR, 1 Jamadilakhir 1442H, Khamis – Jumlah ketibaan pelancong di Kedah dijangka merosot lebih 70 peratus sepanjang pelaksanaan larangan rentas negeri yang berkuat kuasa semalam hingga 26 Januari ini.

Pengurus Kedah Tourism, Nor Azlan Fitri Abdul Razak berkata ramai pelancong dari luar negeri itu terpaksa membatalkan tempahan hotel dan pakej percutian yang dibuat, terutama di Langkawi, sebelum perintah tersebut diumumkan.

“Ramai pelancong terutamanya dari negeri-negeri yang dikenakan Perintah Kawalan Pergerakan (PKP) seperti Lembah Klang dan Pulau Pinang terpaksa membatalkan tempahan apabila larangan rentas negeri dikuatkuasakan di seluruh Malaysia.

“Pemilik hotel di Kedah turut terjejas apabila tempahan untuk mengadakan seminar, kursus, mesyuarat dan majlis keraian di premis mereka terpaksa dibatalkan,” katanya ketika dihubungi Bernama di sini, hari ini.

Nor Azlan Fitri berkata, trip perjalanan feri ke Pulau Langkawi juga dihadkan kepada hanya satu perjalanan dari Jeti Kuala Kedah ke Langkawi setiap hari, manakala perkhidmatan feri di Jeti Kuala Perlis tidak beroperasi sepanjang tempoh PKP Bersyarat (PKPB) yang dikuatkuasakan di negeri itu.

“Jumlah trip perjalanan feri yang terhad ini juga memberi kesan kepada jumlah pelancong ke Langkawi. Jadi, bagi menarik rakyat Kedah untuk melancong di dalam negeri ini, Kedah Tourism sedang giat mempromosikan kempen #JomMaiKedah melalui platform media sosial.

“Banyak promosi yang dilakukan oleh penggiat industri pelancongan terutamanya pemilik hotel bagi menarik rakyat Kedah untuk bercuti dalam negeri. Pemilik hotel juga menawarkan potongan hampir 50 peratus kepada rakyat negeri ini,” katanya. – Bernama


Dong Zong sentiasa berhelah tolak Jawi

Oleh Siti Hafidah Abd Ghaffar

BANGI, 25 Jamadilakhir 1442H, Ahad – Kementerian Pendidikan (KPM) diingatkan tidak melayan desakan Dong Zong untuk membatalkan kajian soal selidik berkaitan pembelajaran Jawi dalam buku teks Sekolah Jenis Kebangsaan Cina (SJKC).

Pertubuhan radikal Cina itu, sebelum ini dilaporkan turut meminta majlis pengelola sekolah Cina, PIBG dan persatuan-persatuan yang membabitkan ibu bapa dan orang awam untuk terus teguh dengan pendirian menolak mod pembelajaran dan pengajaran Jawi.

Memetik laporan Oriental Daily, Dong Zong mendakwa, modul pembelajaran Jawi KPM untuk SJKC dan Sekolah Jenis Kebangsaan Tamil (SJKT) telah mencetuskan kontroversi yang hebat dan menerima tentangan yang meluas sebelum ini.

Dakwanya, hasil kajian soal selidik KPM tahun lepas telah membuktikan pelaksanaan pembelajaran modul Jawi KPM adalah suatu tindakan tidak popular, namun KPM enggan menerima kenyataan dan pandangan orang ramai, mahu terus membuat kajian soal selidik baharu bagi melaksanakan pengajaran dan pembelajaran Jawi.

Bimbang dengan dakwaan itu, Ahli Jawatankuasa Pusat gerakan Islam, Ikatan Muslimin Malaysia (ISMA), Ustaz Shuhaib berharap KPM tidak membuang masa melayan desakan pertubuhan rasis itu kerana mereka akan sentiasa berhelah untuk menolak Jawi.

Serentak itu, beliau menggesa kerajaan segera mengambil langkah memulakan proses undang-undang untuk menghapuskan sistem sekolah vernakular di negara ini.

“Sekolah vernakular hanya menitik beratkan kesetiaan kepada bahasa ibunda dan adat resam dari negara China dan menganggap bahasa Melayu dan bahasa kelas kedua,” katanya.

Dong Zong mendakwa, sebanyak 1,275 buah SJKC iaitu 98 peratus di seluruh negara menolak modul pembelajaran Jawi.


Amaran hujan berterusan di lima negeri ditamatkan

KUALA LUMPUR, 1 Jamadilakhir 1443H, Selasa – Amaran hujan berterusan yang dikeluarkan Jabatan Meteorologi Malaysia (MetMalaysia) untuk lima negeri semalam, kini ditamatkan susulan cuaca dijangka bertambah baik.

MetMalaysia dalam kenyataan hari ini memaklumkan, negeri-negeri terbabit adalah Terengganu, Pahang, Negeri Sembilan, Melaka dan Johor.

Menurut MetMalaysia, amaran hujan berterusan (waspada) bagaimanapun masih berkuat kuasa bagi lima kawasan di Sabah sehingga hari ini iaitu di Telupid, Kinabatangan, Beluaran, Sandakan serta Kudat.

Orang ramai boleh mendapatkan maklumat cuaca terkini melalui laman web rasmi jabatan, aplikasi mobil myCuaca dan laman media sosial rasmi jabatan.

Mereka juga boleh menghubungi talian hotline MET Malaysia 1-300-22-1638 bagi sebarang pertanyaan lanjut. – Bernama


Mengapa GTA ditakuti pembangkang?

BANGI, 8 Muharam 1444H, Sabtu – Penubuhan Gerakan Tanah Air (GTA) cukup jelas motifnya iaitu satu gerakan massa yang memberi tumpuan kepada tiga perkara iaitu agenda mengangkat dan membela nasib orang Melayu, menyelamatkan negara dari politik mementingkan diri sendiri serta menubuhkan kerajaan bebas rasuah.

Peguam Parti Pejuang Tanah Air (PEJUANG), Muhammad Rafique Rashid Ali berkata, buat masa ini, GTA terbuka kepada semua orang Melayu yang dahagakan perubahan untuk sebuah kerajaan yang bersih, cekap dan amanah.

Katanya, tiada langsung sebarang syarat yang dikenakan oleh Pengerusi mahupun pendukung-pendukung GTA untuk menyertai gerakan ini.

“Ianya terbuka kepada sesiapa sahaja yang mahukan Melayu berprinsip dan berkelayakan. Harus ditekankan juga GTA ini adalah satu gerakan rakyat. Ianya tidak rasis.

“Mengapakah setiap kali sesuatu pertubuhan, persatuan, parti berteras Melayu dimulakan ianya dilabelkan rasis? Mengapakah apabila bangsa atau kaum lain menubuhkan parti ianya dilabel ‘hak Perlembagaan’?” katanya dalam kenyataan hari ini.

Mengulas lanjut, beliau berkata, rakyat perlu sedar bahawa mana-mana pihak yang mentadbir negara ini mesti melakukannya di dalam ruang lingkup sempadan Perlembagaan Persekutuan.

Bahkan, ‘Rule of Law’ akan memastikan hak bangsa, kaum dan agama setiap rakyat terbela dan terjaga.

“Seperkara yang harus diingati juga adalah GTA ini bersifat inklusif. Lihat sahaja pada senarai anggota jawatankuasanya. Parti-parti politik, pemimpin-pemimpin masyarakat, anggota-anggota profesional, golongan cerdik pandai, NGO-NGO dan individu-individu yang berpengaruh.

“Segala lapisan disantuni kerana harus diingat, Melayu bukan milik orang politik sahaja.

“GTA dilihat boleh membawa kepada perubahan. Inilah sebabnya ramai yang ‘menggelupur’ tiba-tiba kerana sedar rakyat kini mempunyai alternatif kepada parti-parti tradisional Melayu lain,” katanya.

Muhammad Rafique berkata, apabila GTA terbuka kepada semua lapisan Melayu, gerakan rakyat ini mesti dibawa ke tahap lebih tinggi iaitu pembentukan Melayu yang berwibawa.

Ini kerana katanya, bangsa Melayu yang berwibawa mampu menundukkan Melayu yang durjana.

“Jelas GTA ingin memperjuangkan prinsip-prinsip integriti, amanah dan melawan rasuah. Malah jelas juga GTA menyasarkan kawasan-kawasan majoriti Melayu.

“GTA juga jelas ingin menyatukan kekuatan orang Melayu dalam sosioekonomi dan pendidikan. Kembali menjadi Harimau Asia juga salah satu matlamat penubuhannya. Bukankah itu juga harapan parti-parti pembangkang?

“Justeru, mengapakah GTA ditakuti oleh pembangkang? Atau adakah pembangkang tiba-tiba sedar bahawa GTA sahaja mampu membawa perubahan menyeluruh, sesuatu yang tidak mungkin mampu dilakukan oleh pembangkang kini?” soalnya.


Ibu pejabat polis di Mesir terbakar

KAHERAH, 16 Rabiulawal 1445H, Isnin – Puluhan cedera dalam kebakaran yang melanda sebuah balai polis di bandar Ismailia Mesir pada pagi Isnin.

Menurut saksi dan media tempatan, kebakaran yang bermula sekitar jam 3 pagi (GMT) berjaya dikawal kira-kira jam 5.20 pagi (GMT).

Kementerian Kesihatan berkata, sekurang-kurangnya 38 orang cedera dalam kebakaran itu.

Jurucakapnya, Hossam Abdel-Ghaffar berkata, sekurang-kurangnya 12 daripada mangsa yang cedera dirawat di lokasi, manakala 26 yang lain dibawa ke hospital.

Menurutnya, ramai yang menderita akibat terhidu asap.

Tujuh daripada yang cedera telah dirawat dan dibenarkan pulang.

Video yang tidak disahkan disiarkan di media sosial menunjukkan direktorat keselamatan bandar itu diselubungi api.

Dua saksi berkata, jentera bomba yang sebelum itu tiba di tempat kejadian kelihatan bergelut untuk mengawal kebakaran.

Tidak dapat disahkan sama ada terdapat sebarang kemalangan jiwa.

Sumber pertahanan awam tempatan berkata, bahagian bangunan itu runtuh.

Punca kebakaran belum dikenal pasti. – Agensi


SPRM tahan Datuk Bandar Johor Bahru disyaki terima rasuah

JOHOR BAHRU, 1 Muharram 1443H, Selasa – Datuk Bandar Majlis Bandaraya Johor Bahru (MBJB) ditahan oleh Suruhanjaya Pencegahan Rasuah Malaysia (SPRM) kerana disyaki mengambil rasuah daripada kontraktor sebagai habuan untuk meluluskan projek.

Datuk Adib Azhari Daud, 60, ditahan di Pejabat SPRM Johor pada jam 3 petang, hari ini.

Beliau didakwa menerima rasuah ketika menjadi Datuk Bandar Majlis Bandaraya Iskandar Puteri (MBIP), sebelum menjawat kedudukannya sekarang sebagai Datuk Bandar MBJB.

Pengarah SPRM Johor, Datuk Azmi Alias seperti dilapor The Star mengesahkan penahanan itu.

“Permohonan reman akan dibuat pada hari Rabu (11 Ogos) di Mahkamah Majistret di sini,” katanya, sambil menambah bahawa kes itu disiasat di bawah Seksyen 17 (a) Akta SPRM.


Jordan batalkan sidang kemuncak dihadiri Joe Biden

AMMAN, 3 Rabiulakhir 1445H, Rabu – Jordan membatalkan sidang kemuncak yang diadakan di Amman hari ini dengan Presiden Amerika Syarikat (AS), Joe Biden dan pemimpin Mesir dan Palestin bagi membincangkan konflik di Gaza.

Menteri Luar, Ayman Safadi berkata, pertemuan itu akan diadakan apabila semua pihak bersetuju untuk menamatkan perang dan pembunuhan beramai-ramai terhadap rakyat Palestin.

Biden dijangka berkunjung ke Israel sebelum menuju ke Jordan.

Raja Jordan, Raja Abdullah akan menjadi tuan rumah sidang kemuncak empat penjuru itu, yang akan mempunyai agenda keperluan untuk mendapatkan bantuan kemanusiaan ke Gaza bagi mencegah malapetaka kemanusiaan dan mengurangkan konflik dengan Israel.

Raja Jordan menyalahkan Israel atas letupan di hospital Gaza yang mengorbankan kira-kira 500 rakyat Palestin pada Selasa dan berkata, ia adalah ‘memalukan manusia’ serta menggesa Israel segera menamatkan kempen ketenteraannya terhadap Gaza.

Baginda memberi amaran bahawa tindak balas Israel berikutan serangan mematikan merentas sempadan oleh Hamas pada 7 Oktober yang membunuh dan mencederakan lebih 1,000 rakyat Israel.

Tindakan itu melampaui hak mempertahankan diri terhadap hukuman kolektif terhadap orang awam Palestin.

Kemarahan terhadap Israel turut mencetuskan perhimpunan besar pada Selasa berhampiran kedutaan Israel di Amman.

Dilaporkan, polis menggunakan gas pemedih mata untuk menyuraikan ribuan penunjuk perasaan yang melaungkan slogan menyokong Hamas serta menuntut kerajaan menutup kedutaan dan membatalkan perjanjian damai dengan Israel.

Perjanjian damai Jordan dengan Israel secara meluas tidak popular dalam kalangan ramai rakyat yang melihat normalisasi sebagai penjualan hak saudara Palestin mereka.

Kedutaan Israel – lokasi penunjuk perasaan berkumpul setiap hari – sudah lama menjadi titik permulaan protes anti-Israel pada masa-masa pergolakan di wilayah Palestin. – Agensi


COVID-19: Indonesia bangunkan vaksin Merah Putih

JAKARTA,  5 Muharram 1442H, Isnin – Indonesia sedang membangunkan vaksin untuk COVID-19 yang dinamakan vaksin Merah Putih, yang dijangka dikeluarkan pada pertengahan tahun 2021.

Presiden Indonesia Joko Widodo berkata, penyelidikan dan pembangunan vaksin itu sedang dilakukan Lembaga Biologi Molekuler Eijkman (LBM), menerusi kerjasama dengan syarikat dari China, dengan menggunakan DNA virus asli Indonesia.

“Kita bisa (boleh) produksi lebih banyak dan kalau yang kita miliki berlebih, boleh dijual ke negara lain, kerana di ASEAN saya lihat belum ada yang siap (menghasilkan) vaksin,” katanya di Istana Negara Jakarta, seperti disiarkan televisyen tempatan hari ini.

Media tempatan sebelum ini melaporkan Indonesia menerusi LBM, badan di bawah Kementerian Riset dan Teknologi Indonesia telah bekerjasama dengan syarikat biofarmaseutikal dari China, iaitu Sinovac Biotech bagi melakukan penyelidikan vaksin COVID-19, sejak beberapa bulan lepas.

Dilaporkan vaksin itu kini memasuki fasa ketiga ujian dan jika berjaya, Indonesia bakal mengeluarkan 290 juta dos vaksin itu menjelang akhir 2021.

Sementara itu menurut laman sesawang rasmi pemerintah Indonesia berkenaan COVID-19, www.covid19.go.id hari ini, kes positif COVID-19 keseluruhan di Indonesia berterusan meningkat kepada 155,412 kes, manakala kes kematian keseluruhan meningkat kepada 6,759 orang.

Bagi tempoh 12 tengah hari semalam sehingga 12 tengah hari ini, sebanyak 79 lagi kematian berlaku, manakala sebanyak 1,877 kes positif baharu direkodkan dalam tempoh berkenaan. -Bernama


Dewan Negara bahas isu tuntutan Filipina terhadap Sabah petang ini

KUALA LUMPUR, 19 Muharram 1442H, Isnin – Dewan Negara membenarkan usul tergempar isu tuntutan Filipina terhadap Sabah dibahaskan petang ini, kata Yang Dipertua Dewan Negara, Tan Sri Dr Rais Yatim.

Beliau berkata, usul itu akan dibahaskan mengikut Peraturan 17(3) dengan pihak pencadang dibenarkan untuk membahas tidak melebihi 30 minit dan pihak kerajaan untuk menjawab dalam tempoh yang sama.

Katanya, bagi membolehkan perkara itu ditimbangkan oleh Majlis Mesyuarat, beliau sebagai Yang Dipertua Dewan Negara hendaklah berpuas hati bahawa perkara yang dibangkitkan itu memenuhi tiga syarat iaitu bahawa perkara itu tertentu; bagi kepentingan orang ramai; dan berkehendak disegerakan perkara tersebut.

“Saya telah meneliti perkara ini dan mendapati bahawa dalam skop tertentunya, perkara ini adalah perkara tertentu. Kedua adakah ia merupakan kepentingan orang ramai? Benar, ia adalah bagi kepentingan orang ramai. Bukan sahaja di negeri Sabah tapi di tanah air Malaysia tercinta.

“Ketiga, adakah ia berkehendak kepada tindakan disegerakan? Benar perkara ini perlu disegerakan. Oleh yang demikian, saya membenarkan usul ini untuk dibahaskan mengikut Peraturan 17(3). Usul ini akan dibahaskan petang ini pada 7 September di dalam dewan ini,” katanya dalam persidangan Dewan Negara hari ini. – Bernama


FAJ mahu terlibat siasatan terperinci pembunuhan Shireen Abu Aqla

KAHERAH, 15 Syawal 1443H, Isnin – Persekutuan Wartawan Arab (FAJ) berhasrat menyertai kesatuan-kesatuan Arab lain dan terlibat dalam siasatan terperinci berhubung kematian wartawan, Shireen Abu Aqla yang dibunuh oleh tentera Israel, baru-baru ini.

FAJ memaklumkan akan membentangkan laporan dokumentasi berhubung pembunuhan Shireen kepada Kesatuan Peguam Arab, Kesatuan Penulis dan Pertubuhan Hak Asasi Kemanusiaan Arab.

Kesemua badan berkenaan akan membentuk jawatankuasa yang menguruskan siasatan berkenaan.

Dalam masa sama, FAJ secara tegas mengecam tindakan Facebook selepas rangkaian media sosial berkenaan mengeluarkan semua video pembunuhan Shireen di platformnya.

Tindakan itu disifatkan sebagai melanggar prinsip, etika dan nilai kemanusiaan.

Malah, FAJ menuntut supaya Facebook memuat naik semula semua video dan berhenti berpihak kepada pembunuh.

Sehingga kini rejim Zionis dan Palestin masing-masing bertelagah dalam siasatan pembunuhan Shireen sekali gus menyebabkan beberapa pertubuhan melancarkan siasatan secara bebas.

Satu pasukan penyelidikan bebas berkata, penemuan awal daripada saksi menyatakan wartawan kanan itu dibunuh oleh tentera pengganas Israel.

Hasil siasatan berkenaan boleh membentuk pendapat antarabangsa mengenai individu yang bertanggungjawab atas kematian Shireen.

Rabu lalu, Shireen yang berkhidmat selama 25 tahun sebagai wartawan dibunuh oleh tentera rejim Zionis ketika beliau membuat liputan di Kem Pelarian Jenin, Tebing Barat. – Agensi


‘Nak masuk polis mesti cintakan negara’

KUALA LUMPUR, 27 Muharram 1442H, Selasa – “Kalau hendak masuk polis, hati kena cekal, nombor satu kerana sayang dan cintakan negara dan bukan kerana nak cari makan. Kalau nak cari makan, jangan masuk polis,” tegas bekas Ketua Polis Negara. Tan Sri Musa Hassan.

Beliau berkata, sikap sayangkan negara itu dapat membentuk anggota untuk menjalankan tanggungjawab dengan penuh amanah dan berintegriti sebagai barisan hadapan dalam memastikan keamanan dan kesejahteraan negara terus terpelihara.

“Siapa yang tidak boleh dibetulkan atau terlibat dalam penyelewengan, berhentilah…cari kerja lain yang boleh buat duit. Pasukan polis tempat orang yang sayangkan negara, yang hendak menjaga negara dengan betul dan menjaga masyarakat,” katanya kepada Bernama dalam temu bual khas sempena Sambutan Bulan Kebangsaan dan Hari Malaysia, di sini, baru-baru ini.

Musa Hassan yang berkhidmat dalam pasukan polis selama 41 tahun mengingatkan generasi muda yang ingin menyertai Pasukan Polis Diraja Malaysia (PDRM) harus mempunyai jiwa kental dan bukan melihat atas faktor gaji semata-mata.

“Anggota polis perlu mempunyai semangat sayangkan negara, patriotik…kalau semangat itu tidak ada tiada gunanya, dengan adanya semangat sayangkan negara maka dia (anggota) akan bertindak lebih baik, tidak terlibat rasuah dan integriti akan kekal kerana dia tahu rasuah akan merosakkan keselamatan negara,”.

Tegas Musa, ketua bagi setiap unit dan jabatan dalam PDRM juga mesti dilantik dalam kalangan individu yang amanah, ikhlas dan tegas dalam melaksanakan tugas dan bukannya dalam kalangan yang hanya pandai mengampu.

Katanya, mereka perlu sedar bahawa keamanan dan kesejahteraan negara yang dikecapi hari ini tidak datang sendiri jika tiada pengorbanan daripada anggota pasukan keselamatan yang berjuang untuk negara sehingga ada yang terkorban nyawa demi mempertahankan tanah air.

Selain itu, jelas beliau, cabaran yang dihadapi anggota PDRM juga berbeza berbanding dahulu seiring dengan kemajuan teknologi dan maklumat seperti penjajahan minda melalui medium internet.

“Ancaman pada masa sekarang lebih luas dan mengandungi unsur-unsur yang boleh merosakkan negara berbanding sebelum ketiadaan kemudahan internet,” katanya.

Sementara itu, bagi bekas Pengarah Jabatan Pengurusan PDRM Tan Sri JJ Raj berkata, setiap anggota dan pasukan keselamatan negara harus menghayati erti kemerdekaan sepanjang masa dan bukan hanya ketika tiba sambutan berkenaan.

Raj yang merupakan antara warisan sejarawan polis negara berharap agar generasi baharu warga PDRM akan meneruskan perjuangan pasukan berkenaan untuk menegakkan intergriti, amanah dan bertanggungjawab serta membanteras segala bentuk rasuah.

Ujarnya kerjasama antara polis dan masyarakat melalui konsep Kepolisian Komuniti perlu terus dilaksanakan supaya dapat membantu dalam pencegahan jenayah.

Mengimbau kejadian serangan pengganas komunis di Balai Polis Bukit Kepong, Raj yang kini berusia hampir 100 tahun dan selesai menjalani pembedahan mata baru-baru ini berkata peristiwa itu meninggalkan kesan yang amat mendalam terhadapnya.

Beliau yang ketika itu, Ketua Polis Daerah Pagoh masih dapat mengingat segala peristiwa yang berlaku hampir 50 tahun lalu itu turut sebak dan memberitahu Bernama bahawa ini mungkin temu ramah terakhirnya bersama media memandangkan kesihatan beliau yang tidak begitu mengizinkan. – Bernama


Pakistan nafi jalin hubungan perdagangan dengan Israel

ISLAMABAD, 12 Ramadan 1444H, Isnin – Pakistan menafikan laporan mengenai hubungan perdagangan dengan Israel – sekali gus berikrar akan menyiasat sebarang barangan yang dieksport ke negara haram, yang mana Islamabad tidak mempunyai hubungan diplomatik.

Pada 30 Mac, Kongres Yahudi Amerika (AJC) mengeluarkan kenyataan mengenai ‘Perdagangan Antara Negara Israel dan Pakistan,’ mendakwa bahawa penghantaran pertama dari negara itu telah diterima di Israel.

“Minggu ini, penghantaran pertama produk makanan Pakistan tiba di Israel, transaksi melibatkan ahli perniagaan Pakistan-Yahudi, Fishel Benkhald, yang berpangkalan di hab perniagaan Pakistan di Karachi, dan tiga ahli perniagaan Israel dari Baitulmaqdis dan Haifa,” menurut kenyataan itu.

Bagaimanapun, jurucakap Pejabat Luar Pakistan, Mumtaz Zahra Baloch menolak dakwaan itu, menegaskan tiada perubahan dalam dasar – merujuk kepada pendirian Islamabad yang tidak mempunyai hubungan diplomatik atau perdagangan dengan Israel.

Jurucakap Kementerian Perdagangan juga berkata, khabar angin mengenai permulaan perdagangan Pakistan-Israel adalah propaganda tulen.

“Kami tidak mempunyai atau berhasrat untuk memulakan hubungan perdagangan dengan Israel,” katanya.

Manakala Setiausaha Perdagangan, Sualeh Ahmad Faruqui menafikan menghantar sebarang konsainan eksport kepada Israel.

“Sebarang dakwaan yang mencadangkan sebaliknya hanyalah maklumat palsu dan bermotifkan politik,” katanya.

Awal minggu ini, Fishel BenKhalid mengumumkan di Twitter bahawa dia telah berjaya mengeksport kumpulan pertama hasil Pakistan ke Israel.

Ia termasuk kurma, buah-buahan kering dan rempah ratus dan berkongsi video kononnya barangan makanannya dipamerkan di sebuah pasar Baitulmaqdis.

Menurut Kementerian Perdagangan, penghantaran BenKhalid dibuat melalui UAE dalam ‘kapasiti peribadi’ dan tidak disokong oleh kerajaan Pakistan dan tiada perbankan atau saluran rasmi terlibat.

Tahun lalu kerajaan Pakistan menolak dakwaan mengenai peralihan dasar terhadap Israel, selepas laporan lawatan ‘delegasi Pakistan’ ke Israel.

Pada masa itu, Pejabat Luar berkata bahawa lawatan itu dianjurkan oleh NGO asing yang tidak berpangkalan di Pakistan.

Negara itu dengan teguh menyokong hak rakyat Palestin untuk menentukan hak masa depan sendiri. – Agensi


PKP: Cara Malaysia urus krisis COVID-19, disiplin rakyat dipuji

KUALA LUMPUR, 10 Jamadilawal 1442H, Jumaat – Tahun 2020 menyaksikan perubahan landskap kehidupan masyarakat setelah melalui fasa normal baharu berikutan pelaksanaan Perintah Kawalan Pergerakan (PKP) yang merupakan langkah penting bagi menangani krisis COVID-19 di negara ini.

Pandemik maut itu bukan sahaja memberi tamparan hebat kepada Malaysia, bahkan seluruh dunia turut berdepan ancaman serupa apabila virus yang pertama kali dikesan di Wuhan, China pada Disember 2019 itu, telah mengorbankan lebih 1.74 juta nyawa di seluruh dunia, setakat semalam (24 Disember 2020).

Sebagai langkah drastik bagi memutuskan rantaian wabak itu di dalam negara, Perdana Menteri Tan Sri Muhyiddin Yassin mengumumkan pelaksanaan PKP di seluruh negara secara berfasa mulai 18 Mac lepas berdasarkan Akta Pencegahan dan Pengawalan Penyakit Berjangkit 1988 dan Akta Polis 1967, sebelum ia dilonggarkan secara berperingkat.

Pelaksanaan PKP atau semi ‘lockdown’ itu juga bukti kecekapan kerajaan mendepani cabaran penularan wabak COVID-19 dengan disiplin tinggi dipamerkan rakyat dalam mematuhi prosedur operasi standard (SOP) yang ditetapkan seperti memakai pelitup muka, sanitiser tangan serta penjarakan fizikal.

Pematuhan rakyat terhadap semua SOP serta dedikasi pasukan barisan hadapan dipuji oleh masyarakat luar ketika negara berdepan keadaan sukar itu.

Pendekatan kerajaan dalam melaksanakan ‘semi lockdown’ itu akan terpahat menjadi sejarah negara demi nyawa dan kesejahteraan rakyat walaupun terpaksa berdepan kesan ekonomi yang teruk.

Sejurus perintah itu dikuatkuasakan, suasana di seluruh negara menjadi ‘sunyi’ dengan ibu kota Kuala Lumpur yang sebelum ini sesak dengan kenderaan serta kesibukkan warga kota bertukar menjadi lengang umpama sebuah bandar tinggal (ghost town) dengan sesekali kelihatan hanya kereta peronda polis dan tentera.

Selain pergerakan rakyat terbatas sepanjang penguatkuasaan PKP, kerajaan turut melarang sebarang aktiviti keagamaan, sukan dan sosial serta mengarahkan semua premis kerajaan dan swasta ditutup serta-merta kecuali bagi perkhidmatan perlu sekali gus menyebabkan ramai yang terpaksa membudayakan bekerja dari rumah.

Tidak terkecuali, adalah para pendidik dan pelajar serta ibu bapa apabila proses pengajaran dan pembelajaran di sekolah dan institusi pengajian tinggi terpaksa dijalankan secara dalam talian dan maya seperti penggunaan aplikasi Zoom, Google Classroom, Goggle Meet dan Facebook Live.

Pelaksanaan PKP pada awalnya, diumumkan selama dua minggu hingga 31 Mac 2019 bertujuan memutuskan rantaian penularan wabak COVID-19 di negara ini, namun ia dilanjutkan pada fasa kedua bermula 1 hingga 14 April. Beberapa lokaliti yang dikesan berlakunya jangkitan kes COVID-19 yang tinggi semasa PKP pula dikenakan Perintah Kawalan Pergerakan Diperketatkan (PKPD), situasi yang boleh dianggap sebagai sekatan pergerakan penuh (total lockdown).

Biarpun satu keputusan yang sukar, PKP tahap ketiga kemudian dilanjutkan sehingga 28 April dan terbukti usaha berkenaan berjaya menurunkan trend kes baharu COVID-19 dalam negara sekali gus meletakkan Malaysia pada landasan yang tepat ke arah memutuskan rantaian wabak berkenaan.

Kemudian, tempoh PKP dilanjutkan selama dua minggu lagi sehingga 12 Mei. Namun, selepas 47 hari rakyat Malaysia ’terkurung’ berada dalam fasa PKP, kerajaan mengumumkan Perintah Kawalan Pergerakan Bersyarat (PKPB) dengan sebahagian besar aktiviti ekonomi dan sosial dibenarkan beroperasi mulai 4 Mei tertakluk kepada syarat dan SOP yang ditetapkan.

Aktiviti sukan dan kegiatan luar yang tidak melibatkan sentuhan badan dan dalam kumpulan kecil seperti bermain badminton atau tenis di luar tanpa penonton, jogging, kayuhan basikal, golf dan larian tidak melebihi 10 orang, dibenarkan dengan syarat mengamalkan penjarakan sosial.

Namun, penganjuran majlis sosial, kemasyarakatan dan kebudayaan yang melibatkan perhimpunan ramai seperti kenduri serta rentas negeri masih tidak dibenarkan.

Susulan itu, kedatangan Ramadan dan perayaan Aidilfitri kali ini terpaksa disambut dalam suasana normal baharu. Sambutan bulan mulia itu, ternyata berbeza tanpa adanya solat sunat tarawih secara berjemaah di masjid dan surau atau majlis berbuka puasa secara besar-besaran, manakala sambutan Aidilfitri tiada amalan tradisi pulang ke kampung, kerana pergerakan rentas negeri masih dilarang.

Memasuki fasa seterusnya, kerajaan mengumumkan PKP Pemulihan (PKPP) menyaksikan lebih banyak kelonggaran diberikan bermula 10 Jun 2020 iaitu antara lain membenarkan perjalanan rentas negeri kecuali di kawasan PKPD serta membuka hampir semua aktiviti sosial, pendidikan, keagamaan, perniagaan dan ekonomi tetapi perlu dilakukan dengan mematuhi SOP.

Demi kesejahteraan ummah, sehingga kini, kerajaan masih melaksanakan pendekatan secara bersasar seperti PKPD atau PKP Bersasar di beberapa kawasan sekiranya berlaku peningkatan kes jangkitan di lokaliti tertentu.

Meskipun gelombang ketiga penularan COVID-19 kini lebih membimbangkan dengan peningkatan kes sehingga empat angka sehari, namun kerajaan tidak menekan butang panik untuk melaksanakan semula PKP sebaliknya mengambil langkah strategik dalam mengawal penularan wabak itu.

Jumlah kumulatif kes positif COVID-19 di Malaysia setakat semalam (24 Disember) mencecah 100,318 kes dengan kes positif harian sebanyak 1,581 kes.

Kini, sebarang pelaksanaan sama ada PKPB, PKPD atau PKPP adalah berdasarkan keadaan jangkitan di sesuatu lokaliti, daerah dan negeri.

Mungkin, kini masanya untuk rakyat lebih matang dan bijak dalam mengawal diri mereka dan keluarga untuk terus mematuhi SOP bagi mencegah jangkitan COVID-19, setelah mengharungi pelbagai fasa PKP, PKPB dan PKPB. – Bernama


Banjir: Lebih 12,000 mangsa di empat negeri berlindung di PPS

KUALA LUMPUR，5 Rejab 1444H, Jumaat – Seramai 12,090 mangsa banjir di empat negeri terjejas dengan bencana itu kini ditempatkan di 84 pusat pemindahan sementara setakat 8 pagi ini.

Di SABAH, Sekretariat Jawatankuasa Pengurusan Bencana Negeri (JPBN) memaklumkan jumlah mangsa di negeri itu meningkat kepada 6,843 orang daripada 2,412 keluarga dan semuanya ditempatkan di 29 PPS di lima daerah, berbanding 6,394 mangsa daripada 2,281 keluarga malam tadi.

Mangsa banjir teramai adalah di Kota Marudu dengan 4,789 orang daripada 1,731 keluarga ditempatkan di 12 PPS di daerah tersebut.

“Seramai 1,201 orang daripada 453 keluarga ditempatkan di lima PPS di Pitas, 720 mangsa daripada 199 keluarga dipindahkan ke sembilan PPS di Paitan dan angka ini dijangka meningkat manakala di empat daerah lain dijangka kekal,” menurut kenyataan JPBN.

Selain itu, mangsa banjir di Tawau dan Telupid yang merupakan daerah baharu terjejas bencana alam tersebut masing-masing berjumlah 109 orang dan 24 orang.

Di JOHOR, jumlah mangsa banjir kembali meningkat kepada 4,868 orang berbanding 4,575 mangsa malam tadi dengan Tangkak menjadi daerah kelapan dilanda banjir.

JPBN memaklumkan secara keseluruhan terdapat 50 PPS beroperasi setakat ini, susulan pertambahan masing-masing satu PPS di Tangkak dan Batu Pahat.

Mersing kekal daerah paling teruk terjejas dengan 1,793 orang, diikuti Kluang (1,173), Kota Tinggi (900), Segamat (490), Batu Pahat (358), Muar (121), Pontian (18) dan Tangkak (15).

Sementara itu, empat sungai di negeri ini masih melepasi paras bahaya iaitu Sungai Muar di muara Sungai Gemas, Segamat dengan bacaan 19.08 meter (m); Sungai Lenik di Ladang Chaah, Segamat (6.43m); Sungai Kahang di Kampung Contoh, Kluang (15.42m) dan Sungai Endau, Mersing (2.83m).

Sementara itu, JPBN PAHANG melaporkan jumlah mangsa banjir di Rompin pagi ini kekal 323 orang daripada 97 keluarga dengan tiga PPS masih beroperasi iaitu PPS Kampung Setajam yang menempatkan 161 orang;  PPS Balai Raya Rekoh (122) dan PPS Balai Raya Bukit Lepas (40).

Sungai Keratong di Rompin masih melepasi paras bahaya 23m apabila mencatatkan bacaan 24.76m  pagi ini, dengan trend menurun, menurut JPBN.

Jumlah mangsa banjir di SARAWAK juga kekal 56 orang daripada 17 keluarga yang ditempatkan di dua PPS iaitu Sekolah Kebangsaan Sebat dan Balai Raya Kampung Sebat Dayak manakala paras air di beberapa kawasan di Sarikei, Lawas dan Sibu dilaporkan meningkat.-  Bernama


Pihak bertelagah di Sudan setuju gencatan senjata tujuh hari

KHARTOUM, 12 Syawal 1444H, Rabu – Tentera yang setia kepada ketua de facto, Jeneral Abdel Fattah al-Burhan, dan Rapid Support Forces (RSF) yang dipimpin Timbalan Ketua Sudan, Mohamed Hamdan Dagalo bersetuju untuk gencatan senjata selama tujuh hari.

Kedua-dua jeneral seteru itu bersetuju pada hari Selasa selepas gencatan senjata sebelumnya tamat pada Isnin, kata Kementerian Luar Sudan Selatan.

Presiden Sudan Selatan, Salva Kiir, yang telah menawarkan diri menjadi pengantara dalam konflik itu, menamakan utusan untuk rundingan damai, dan kedua-dua pihak konflik bersetuju.

Penyelaras bantuan kecemasan PBB Martin Griffiths, yang dinamakan sebagai utusan ke rantau itu, berkata ‘situasi kemanusiaan negara itu mencapai titik puncak.’

Gencatan senjata yang goyah dan separa  juga telah diperbaharui beberapa kali sejak pertempuran bermula.

Pertempuran berdarah antara kedua-dua pihak mencetuskan penghijrahan besar-besaran pelarian dari negara yang dilanda konflik dan membawa kepada kematian ratusan nyawa dan kecederaan ribuan lagi. – Agensi


Sudah tentu keputusan PM ikut Perlembagaan

KUALA LUMPUR, 6 Muharram 1443H, Ahad – Segala keputusan yang diambil dan dilakukan Perdana Menteri, Tan Sri Muhyiddin Yassin sudah tentu berdasarkan Perlembagaan Persekutuan, kata Menteri Wilayah Persekutuan Tan Sri Annuar Musa.

Menurut beliau, semua keputusan yang dibuat oleh Perdana Menteri semestinya sudah mengambil kira situasi semasa dan seumpamanya.

“Perdana Menteri mempunyai pelbagai pilihan cuma perkara yang pasti, berdasarkan beberapa siri perbincangan di peringkat kerajaan dan kepimpinan beliau (Muhyiddin) amat menghormati kedaulatan undang-undang dan keluhuran Perlembagaan negara, ” katanya.

Beliau berkata demikian selepas Majlis Doa Selamat sempena Wilayah Persekutuan Kuala Lumpur mencapai 80 peratus imuniti kelompok di sini hari ini. -Bernama


Kebakaran di New Delhi : Polis tahan dua pemilik syarikat

NEW DELHI, 13 Syawal 1443H, Sabtu – Polis New Delhi menahan dua suspek yang disyaki melanggar peraturan keselamatan kebakaran sehingga mengorbankan 27 mangsa.

Kebakaran berlaku di sebuah bangunan yang menempatkan unit pembuatan kamera pengawasan.

Pasukan penyelamat bertugas semalaman bagi membersihkan bangunan empat tingkat yang terbakar berhampiran stesen kereta api di pinggir bandar barat.

Lebih 75 orang berada di dalam bangunan itu ketika kebakaran berlaku pada petang Jumaat.

Menurut saksi, ada mangsa yang melompat dari tingkap untuk menyelamatkan diri.

Katanya, anggota bomba memecahkan kaca dan menyelamatkan mangsa dengan tali.

Pihak berkuasa berkata, kebakaran bermula di sebuah pejabat di tingkat satu dan merebak dengan pantas.

Dua pemilik syarikat ditahan sebagai sebahagian daripada siasatan untuk mengenal pasti pelanggaran peraturan keselamatan yang disyaki.

Sambil merakamkan ucapan takziah, Perdana Menteri, Narendra Modi menjanjikan 200,000 rupee (RM11,351.66) sebagai pampasan untuk waris mangsa. – Agensi

Pautan terdahulu:


Rakyat Malaysia pikul amanah kekalkan keamanan negara

KUALA LUMPUR, 11 Muharram 1442H, Ahad – Mengekalkan kemerdekaan, kedaulatan serta keamanan negara sejak 63 tahun lepas merupakan amanah besar yang perlu dipikul oleh seluruh rakyat Malaysia, kata Perdana Menteri Tan Sri Muhyiddin Yassin.

Muhyiddin berkata, sepertimana yang disebut oleh Perdana Menteri pertama, Almarhum Tunku Abdul Rahman dalam pemasyhuran kemerdekaan pada 1957, negara hendaklah kekal merdeka dan berdaulat, dan seluruh rakyatnya aman, sejahtera selama-lamanya.

“Inilah amanah besar yang mesti dipikul oleh saya dan saudara-saudari semua. Kita mesti kekalkan kemerdekaan negara kita. Kita mesti pertahankan kedaulatan negara kita.

“Kita mesti pelihara keamanan negara kita. Kita mesti tegakkan keadilan dan pelihara kebebasan rakyat. Kita mesti pastikan seluruh warga tanah air tercinta ini sejahtera dan sentosa selama-lamanya,” katanya dalam perutusan khas Hari Kebangsaan ke-63 yang disiarkan di semua platform RTM, Bernama TV, TV3 dan Astro Awani malam ini.

Perdana Menteri berkata, walaupun Malaysia telah menempa kejayaan dan kemajuan sebagai sebuah negara yang merdeka dan berdaulat serta memiliki perpaduan kaum yang utuh, namun terdapat cabaran perlu dihadapi terutamanya dalam usaha menjadi negara maju.

Beliau menekankan bahawa negara perlu terus dibangunkan menjadi sebuah negara maju dan hasil kemajuannya dapat dinikmati oleh seluruh rakyat secara nyata.

Bagaimanapun, Perdana Menteri berkata, kemajuan yang dimaksudkan bukan hanya dari segi angka-angka pertumbuhan ekonomi, indeks bursa saham, jumlah pelaburan langsung asing dan domestik, tetapi sumber pendapatan dan kualiti hidup setiap rakyat.

“Angka-angka pertumbuhan ekonomi hanya akan bermakna apabila saudara-saudari mempunyai sumber pendapatan mencukupi, kediaman yang selesa, pendidikan sempurna, kesihatan baik, alam sekitar yang lestari dan keselamatan sentiasa terpelihara untuk menjalani kehidupan bahagia dan sejahtera.

“Dari sebuah negara yang mundur suatu ketika dahulu, kita telah menjadi sebuah negara yang maju dalam pelbagai bidang. Kita juga bersyukur negara kekal aman dengan perpaduan rakyat berbilang kaum dan agama,” katanya. – Bernama


MoU kerajaan-PH diminta tetap utamakan kepentingan Bumiputera

Oleh Ainul Illia Meor Suzurudin

BANGI, 8 Safar 1443H, Rabu – Kerajaan Persekutuan diingatkan untuk mengambil kira kepentingan Bumiputera dalam Butiran Memorandum Persefahaman (MoU) Transformasi dan Kestabilan Politik yang dimeterai dengan Pakatan Harapan (PH).

Pengerusi Biro Politik Majlis Perundingan Melayu (MPM), Shahbudin Embun berkata, sebarang tuntutan yang dikemukakan semasa perbincangan dengan PH hendaklah mengutamakan kepentingan Bumiputera.

“Hal ini tiada kompromi kerana ianya melibatkan hak dan kepentingan Bumiputera,” katanya kepada Ismaweb.net, hari ini.

Dalam pada itu, Shahbudin berkata, pihak MPM dan rakan-rakan seperjuangan pertubuhan bukan kerajaan (NGO) yang lain akan tetap menegur dan menentang MoU sekiranya tuntutan serta kelulusannya melanggar Perlembagaan Negara.

“Contoh yang paling jelas ialah isu Sijil Peperiksaan Bersepadu (UEC). Perlu diingatkan bahawa pengiktirafan UEC boleh memberikan kesan negatif terhadap pensijilan pendidikan negara yang ada sekarang.

“Pada masa yang sama, turut memberikan kesan kepada pelbagai perkara yang dikaitkan dengan Dasar Pendidikan Negara,” tegasnya.

Selain itu, antara perkara yang perlu dinaikkan oleh kerajaan dalam MoU tersebut adalah berkenaan Akta Pembiayaan Dana Politik.

Beliau berkata, ia sepatutnya turut dibawa ke dalam syarat-syarat kandungan MoU.

“Ini disebabkan tanpa akta tersebut, ada kemungkinan akan menyebabkan keadaan politik menjadi tidak stabil.

“Tanpa akta tersebut, boleh membuka pintu dan peluang kepada satu pihak untuk menekan pihak yang lain dengan pelbagai tuduhan yang melibatkan rasuah dan menerima dana haram.

“Kes-kes seperti ini telah berlaku dengan sebegitu lama dan sudah sampai masanya akta ini dibincangkan demi untuk kebaikan dan kestabilan negara,” katanya.

Menyambut baik MoU itu, Shahbudin berkata, MPM berharap segala rundingan dan persefahaman yang sedang dijalankan ini akan mencapai kejayaan yang diharapkan.

“Buang segala ego dan rasa dendam. Inilah masanya untuk bersama-sama berganding bahu demi menyelamat dan terus mensejahterakan negara kita yang tercinta ini,” katanya.

Kelmarin, kerajaan Persekutuan dan PH memeterai MoU Transformasi dan Kestabilan Politik bagi membentuk satu kerjasama dwipartisan yang ampuh dan mantap dengan menjulang semangat Keluarga Malaysia selaras dengan titah Yang di-Pertuan Agong, Al-Sultan Abdullah Ri’ayatuddin AlMustafa Billah Shah.

Perdana Menteri, Datuk Seri Ismail Sabri Yaakob berkata, MoU itu merangkumi enam aspek iaitu Pemerkasaan Pelan COVID-19; Transformasi Pentadbiran; Pembaharuan Parlimen; Kebebasan Institusi Kehakiman; Perjanjian Malaysia MA63 dan Pembentukan Jawatankuasa Pemandu.


Surat sokongan UMS: Peter nafi perdaya MOF, Najib dan Tun Zaki

KUALA LUMPUR, 8 Rejab 1443H, Khamis – Datuk Peter Anthony, hari ini menafikan bahawa beliau telah memperdaya Kementerian Kewangan (MOF), bekas Perdana Menteri, Datuk Seri Najib Tun Razak dan bekas Ketua Hakim Negara, Tun Zaki Azmi berkaitan surat sokongan kontrak kerja penyelenggaraan dan perkhidmatan sistem mekanikal dan elektrikal (M&E) di Universiti Malaysia Sabah (UMS).

Bekas Menteri Pembangunan Infrastruktur Sabah itu berkata, beliau juga tidak memalsukan surat sokongan itu selain tidak memperdaya saksi pendakwaan lain iaitu rakannya Mohd Shukur Mohd Din, bekas Timbalan Naib Canselor (Akademik & Antarabangsa) UMS, Profesor Dr Shariff Abd Kadir Shariff Omang, bekas Pengerusi Ulink Property Sdn Bhd, Datuk Abdullah Mohd Said dan bekas Naib Canselor UMS, Profesor Datuk Dr Mohd Harun Abdullah.

Beliau berkata demikian semasa pemeriksaan balas oleh Timbalan Pendakwa Raya, Datuk Wan Shaharuddin Wan Ladin pada hari kedua prosiding membela diri terhadap pertuduhan memalsukan surat berhubung kontrak kerja M&E.

Sebelum ini, Najib yang merupakan saksi pendakwaan ke-12 memaklumkan Mahkamah Sesyen yang mendengar kes itu bahawa beliau berasa marah kerana diperdaya berkaitan surat sokongan tersebut supaya kontrak kerja M&E di UMS yang memerlukan kelulusannya diberi kepada syarikat milik tertuduh.

Peter, 51, pula berkata beliau mempunyai akses secara terus kepada Najib, yang ketika itu Perdana Menteri, kerana Ketua Setiausaha Sulit Najib iaitu Allahyarham Datuk Azlin Alias adalah sahabat baiknya.

Ketika disoal Wan Shaharuddin sama ada Peter pernah berjumpa sendiri dengan Najib untuk melobi syarikatnya bagi mendapatkan sesuatu projek (selain daripada yang dinyatakan dalam pertuduhan), beliau menjawab “Ya, pernah kerana syarikat saya adalah sebuah syarikat yang berdaftar dengan pembinaan serta mempunyai ramai pekerja.

Wan Shaharuddin: Maka Datuk mempunyai kelebihan daripada syarikat-syarikat lain untuk mendapat sesuatu projek kerana mempunyai akses kepada Perdana Menteri untuk melobi kerja tersebut.

Peter: Mungkin syarikat saya mempunyai kelebihan.

Beliau bagaimanapun tidak bersetuju dengan cadangan pendakwaan bahawa ada syarikat secara senyap-senyap menggunakan pihak ketiga untuk mendapatkan kontrak kerja M&E menerusi tender terbuka.

Ketika disoal peguam S. Devanandah sama ada Peter dan syarikat Asli Jati Engineering mempunyai kepentingan jika mendapat kontrak kerja M&E, beliau menjawab keuntungan itu bukan hanya diperoleh syarikatnya semata-mata malah UMS sendiri akan mengaut banyak keuntungan tanpa perlu mengeluarkan modal.

Pembantu peribadi Peter, Imy Christopher, 36, dalam keterangannya pula mengesahkan Mohd Shukur tidak pernah datang ke pejabat tertuduh di Plaza Damai, Kota Kinabalu, Sabah dan dia tidak pernah sama sekali berjumpa dengan lelaki itu di pejabat berkenaan.

Saksi pembelaan kedua itu berkata, tiada sesiapa pun selain dirinya yang boleh menggunakan komputer di pejabat Peter kerana ia mempunyai kata laluan.

Perbicaraan di hadapan Hakim Azura Alwi bersambung 18 Februari ini.

Pada 14 Disember 2021, Mahkamah Sesyen memerintahkan Peter untuk membela diri selepas mendapati pendakwaan berjaya membuktikan kes prima facie.

Mengikut pertuduhan, Peter sebagai Pengarah Urusan Syarikat Asli Jati, didakwa memalsukan surat pejabat Timbalan Naib Canselor UMS bertarikh 9 Jun 2014 iaitu memasukkan pernyataan palsu dengan niat digunakan untuk tujuan menipu.

Dia didakwa melakukan perbuatan itu di pejabat Ketua Setiausaha Sulit kepada YAB Perdana Menteri, tingkat lima, bangunan Perdana Putra, Pusat Pentadbiran Kerajaan Persekutuan, Putrajaya antara 13 Jun dan 21 Ogos 2014 mengikut Seksyen 468 Kanun Keseksaan yang membawa hukuman maksimum penjara tujuh tahun dan denda jika sabit kesalahan. – Bernama


Saman fitnah: Muhyiddin fail pernyataan pembelaan 17 Januari

KUALA LUMPUR, 26 Jamadilakhir 1444H, Khamis – Tan Sri Muhyiddin Yassin telah memfailkan pernyataan pembelaan dalam saman fitnah difailkan Perdana Menteri, Datuk Seri Anwar Ibrahim di Mahkamah Tinggi di sini, pada 17 Januari lepas.

Saman itu berhubung ucapan didakwa berbaur fitnah mengenai Anwar menerima gaji sebanyak RM15 juta semasa berkhidmat sebagai Penasihat Ekonomi Negeri Selangor.

Peguam Datuk S.N. Nair yang mewakili Anwar selaku plaintif berkata, semasa pengurusan kes secara dalam talian di hadapan Penolong Pendaftar Nur Shasha Hidayah Nor Azahar hari ini, mahkamah mengarahkan anak guamnya memfailkan jawapan kepada pernyataan pembelaan pada 16 Februari ini.

“Mahkamah menetapkan pengurusan kes seterusnya pada 23 Februari secara dalam talian di hadapan penolong pendaftar yang sama,” katanya menerusi aplikasi WhatsApp.

Anwar turut diwakili peguam Jaden Phoon Wai Ken dan Wong Guo Jin manakala peguam Chetan Lachman Jethwani mewakili Muhyiddin sebagai defendan.

Dalam saman itu, Anwar, 75, mendakwa pada 5 Disember lepas, Muhyiddin, Pengerusi Perikatan Nasional (PN) telah membuat kenyataan fitnah itu dalam satu ucapan semasa ‘Grand Finale Perikatan Nasional Padang Serai’ di Taman Selasih, Kulim sebagai menyokong calon PN, Datuk Azman Nasrudin bagi Pilihan Raya Umum ke-15 dengan ratusan pengunjung telah menghadiri ceramah tersebut.

Sehubungan itu, Anwar menuntut Muhyiddin antaranya ganti rugi am, ganti rugi teruk, ganti rugi teladan, ganti rugi pampasan selain perintah injunksi untuk menghalangnya daripada terus menerbitkan atau mengedarkan kenyataan fitnah serupa. – Bernama


Usah diharap pemimpin parti politik, mereka tak pernah fikir soal agama dan bangsa

BANGI, 21 Rejab 1443H, Rabu – “Apa yang berlaku hari ini bukan baru dan bukan yang terakhir. Musuh Islam akan terus berusaha menghancurkan agama ini satu persatu.”

Demikian kata Pengerusi Pertubuhan-Pertubuhan Pembela Islam (PEMBELA), Aminuddin Yahaya meluahkan kebimbangannya dalam isu anak-anak Loh Siew Hong.

Kegusaran ini bukan semata-mata menumpukan kepada isu hak penjagaan tetapi terdapat usaha daripada pelbagai pihak yang tidak berkaitan, yang mahu menukar agama anak-anak mualaf ini.

Sebelum ini, Mahkamah Tinggi Kuala Lumpur memerintahkan tiga adik-beradik yang dalam jagaan Jabatan Kebajikan Masyarakat (JKM) diserahkan dengan segera kepada ibu mereka selepas membenarkan permohonan habeas corpus difailkan ibu tunggal itu.

Hakim Datuk Collin Lawrence Sequerah berkata, menurut perintah Mahkamah Tinggi bertarikh 31 Mac 2021, pemohon diberikan hak penjagaan dan kawalan tunggal ke atas ketiga-tiga anaknya.

Namun, kebimbangan muncul apabila wujud desakan agar agama ketiga-tiga anak itu ditukarkan.

Bahkan, Loh sebelum ini dilaporkan akan mencabar penukaran agama secara sebelah pihak tiga anaknya melalui semakan kehakiman.

Mengulas perkara itu, Aminuddin berkata, tekanan dari luar dan dalam semakin kuat dan membimbangkan.

“Usah diharap pemimpin parti politik kerana mereka tidak pernah memikirkan soal agama dan bangsa.

“Kitalah rakyat marhaen yang terpaksa bangkit dan menggalas tugas yang berat ini.

“Namun kita takkan mengeluh apatah lagi mengalah. Jauh sekali dari rasa kecewa kerana kita tahu Allah bersama kita,” katanya menerusi satu kenyataan hari ini.

Dalam pada itu, Aminuddin menegaskan perjuangan yang dilakukan pihaknya bukan mencari pujian dan penghargaan manusia sebaliknya atas dasar kesedaran tanggungjawab kepada Allah.

“Berbekalkan keyakinan bahawa kebenaran itu milik Allah, kita bergerak walau rintangan semakin mencabar.

“Sunnah perjuangan tidak ditaburi dengan permaidani tapi darah dan air mata,” katanya.


Murid 11 tahun maut ditimpa palang gol

BINTULU, 14 Rabiulawal 1445H, Sabtu – Seorang murid berusia 11 tahun meninggal dunia selepas ditimpa besi palang gol ketika aktiviti kokurikulum bersama-sama rakan sekelasnya di Sekolah Kebangsaan St. Anthony, semalam.

Ketua Polis Daerah Bintulu, Supt Batholomew Umpit dalam satu kenyataan mengesahkan Balai Polis Pusat Bintulu telah menerima laporan kemalangan itu pada 7.24 pagi.

“Seorang murid warga tempatan telah terlibat dalam kemalangan dan mendapat kecederaan parah di kepala akibat ditimpa besi palang gol di tempat kejadian yang dipercayai patah semasa aktiviti kokurikulum.

“Mangsa telah dibawa ke Hospital Bintulu dan disahkan meninggal dunia oleh pegawai perubatan,” katanya.

Katanya, hasil siasatan awal mendapati tiada sebarang unsur jenayah dan kes diklasifikasikan sebagai kematian mengejut.

Beliau menasihati orang ramai supaya tidak membuat sebarang spekulasi atau menyebarkan berita yang tidak benar berkaitan kes itu.

Individu yang mempunyai sebarang maklumat berkenaan kejadian diminta menghubungi pegawai penyiasat kes Sarjan Ahmad Amir Youb Bahari di talian 013-5653756 atau bilik Gerakan IPD Bintulu di talian 086-318304. – Bernama


Pelajar Malaysia terbaik ACCA: ‘Orang hulu memang hebak boh’

KUALA BERANG, 14 Ramadan 1442H, Isnin – ‘Orang hulu memang hebak boh’ (Orang hulu memang hebat).

Demikian ungkapan bangga yang meniti di bibir masyarakat sejak minggu lepas apabila Nurul Fatin Nabihah Hamdan, 25, dari Kampung Tengkawang, di sini berjaya menempatkan diri antara 10 terbaik di dunia dalam peperiksaan Persatuan Akauntan Bertauliah Berkanun (ACCA) bagi sesi Mac 2021.

Nurul Fatin Nabihah, anak sulung daripada empat beradik itu mendapat tempat pertama di Malaysia dan ketujuh di dunia bagi kertas Strategic Business Reporting (SBR).

Menyingkap di sebalik kejayaan tersebut, Nurul Fatin Nabihah yang fasih berbahasa Inggeris berkata beliau bukanlah mempunyai latar belakang keluarga kaya serta berpendidikan tinggi, sebaliknya hanya ‘orang kampung’ yang mempunyai cita-cita untuk mengubah nasib keluarga.

“Saya hanya bersekolah rendah di sini (sekitar Kuala Berang) kemudiannya belajar di Sekolah Menengah Kebangsaan Matang, Kuala Berang sebelum diterima masuk ke Sekolah Menengah Sains Seri Puteri, Kuala Lumpur pada 2013 hingga 2014.

“Mengenangkan perjalanan hidup saya yang kehilangan bapa pada usia 11 tahun, pastinya tidak mudah. Setiap kali mahu berputus asa ketika belajar, ibu akan jadi penguat untuk teruskan…termasuklah ketika berdepan peperiksaan ACCA,” katanya kepada pemberita di kediamannya di sini hari ini selepas menerima kunjungan Ahli Parlimen Kuala Berang, Datuk Rosol Wahid.

Nurul Fatin Nabihah berkata, setelah kematian bapanya, Hamdan Abu pada 2007 akibat serangan jantung, ibunya Noriah Ahmad, 46, terpaksa menjual kuih bagi menampung keperluan keluarga selain memperoleh pencen ilat menerusi Pertubuhan Keselamatan Sosial (Perkeso).

Ketika berusia 13 tahun, ibu Nurul Fatin Nabihah telah berkahwin dengan bapa tiri, Mustape Abu, 65, tetapi ekoran kesihatannya yang tidak begitu baik akhir-akhir ini, Mustape tidak dapat bekerja seperti dulu dan mengalami strok ringan.

Penuntut lepasan Universiti Teknologi MARA (UiTM) yang menerima tajaan Yayasan Sime Darby itu berkata, kejayaan serta ucapan tahniah yang diterimanya dari pelbagai pihak akan dijadikan dorongan untuknya mengejar cita-cita sebagai pensyarah perakaunan.

“Saya mahu tambah kemahiran dan penguasaan dalam bidang perakaunan. Sekarang masih ada baki dua peperiksaan ACCA dan perlu belajar secara dalam talian iaitu kertas Strategic Business Leader (SBL) dan Audit (AAA) untuk peperiksaan pada September tahun ini,” katanya.

Sementara itu, Rosol yang juga Timbalan Menteri Perdagangan Dalam Negeri dan Hal Ehwal Pengguna berkata, kejayaan anak tempatan berkenaan amat membanggakan dan wajar dijadikan contoh, apatah lagi Nurul Fatin Nabihah membuktikan bahawa mereka yang tinggal di pendalaman juga hebat di mata dunia.

“Beliau tidak menampakkan kesusahan keluarga sebagai penghalang. Meskipun hanya tinggal di Rumah Mesra Rakyat menerusi bantuan kerajaan dan bersekolah di kawasan hulu yang sering dipandang sepi…akhirnya beliau mengalahkan ribuan calon lain di dunia,” katanya yang turut menyerahkan komputer riba kepada Nur Fatin Nabihah.

Rosol berkata, pihaknya bercadang untuk mengumpulkan semua pelajar pintar di sekitar Hulu Terengganu apabila wabak COVID-19 beransur pulih, bagi melakukan pelbagai program serta menjadikan mereka contoh dan mentor kepada penduduk kampung. – Bernama


Israel syor Ukraine menyerah kepada syarat Russia

TEL AVIV, 10 Syaaban 1443H, Ahad – Perdana Menteri Israel, Naftali Bennett meminta Presiden Ukraine, Volodymyr Zelensky supaya menyerah kepada syarat Russia untuk menamatkan perang di negaranya, lapor media Israel.

Menurut The Jerusalem Post, seorang pegawai Ukraine berkata, Bennett meminta Zelensky untuk menerima syarat Russia dalam panggilan telefon yang dilakukan antara kedua-duanya.

Bagaimanapun, akhbar Israel melaporkan bahawa Zelensky menolak saranan Perdana Menteri negara haram itu.

“Jika saya adalah anda, saya akan memikirkan kehidupan rakyat saya dan menerima tawaran itu,” kata Bennett dilaporkan mengesyorkan perkara itu, menurut The Jerusalem Post.

Seorang pegawai Ukraine menyatakan: “Bennett menyuruh kami menyerah diri. Kami tidak berniat berbuat demikian. Kami tahu tawaran Putin hanyalah permulaan.”

Mengenai permintaan Kyiv untuk sokongan ketenteraan daripada Israel, pegawai Ukraine itu berkata, negara haram itu meminta Ukraine untuk tidak meminta lebih banyak bantuan ketenteraan dan pertahanan kerana ia boleh menjejaskan usaha pengantaraan yang dijalankan oleh Bennett antara Kyiv serta Moscow.

The Jerusalem Post melaporkan pegawai Ukraine itu menyatakan: “Jika Bennett mahu berkecuali dan menjadi orang tengah, kami akan menjangkakan untuk melihat dia melantik seseorang untuk mengerjakannya siang dan malam dan cuba mendapatkan kompromi.”

Akhbar Israel menjangkakan bahawa rakyat Ukraine percaya bahawa tujuan pengantaraan rejim Zionis berpunca daripada rancangannya untuk tidak mengambil pendirian yang jelas mengenai perang di Ukraine bagi mengekalkan hubungannya dengan Russia. – Agensi


WHO isytihar cacar monyet bukan lagi kecemasan kesihatan global

GENEVA, 21 Syawal 1444H, Jumaat – Pertubuhan Kesihatan Sedunia (WHO) mengumumkan virus cacar monyet (mpox) kini bukan lagi kecemasan kesihatan global.

“Jawatankuasa kecemasan untuk mpox bertemu dan mengesyorkan kepada saya bahawa wabak di berbilang negara itu tidak lagi mewakili kecemasan kesihatan awam yang membimbangkan antarabangsa,” kata Ketua WHO, Tedros Ghebreyesus dalam taklimat akhbar pada Khamis.

Bagaimanapun, beliau berkata, pengumuman itu bukan bermakna penyakit berkenaan sudah berakhir sebagai ancaman kepada kesihatan global.

“Penyakit itu terus mencetuskan cabaran kesihatan awam yang memerlukan tindak balas teguh semua pihak.

“Walaupun kami mengalu-alukan trend penurunan kes mpox di seluruh dunia, virus itu terus menjejaskan komuniti di semua wilayah termasuk di Afrika, kerana penularan masih belum difahami dengan baik,” katanya.

Tedros berkata, meskipun amaran kecemasan mpox dan COVID-19 telah berakhir, setiap hari WHO masih terus bertindak balas terhadap lebih 50 kes kecemasan.

Mpox disebarkan kepada manusia melalui hubungan rapat dengan orang atau haiwan yang dijangkiti atau bahan yang tercemar virus itu.

Pesakit sering menunjukkan gejala awal seperti demam, nodus limfa yang membesar, sakit belakang dan otot sebelum ruam lepuh muncul pada kulit, menurut WHO.

Badan kesihatan global itu berkata, 87,377 kes virus mpox dan 140 kematian telah dilaporkan sejak Januari 2022 di seluruh dunia.

Tahun lalu, WHO menamakan wabak cacar monyet kepada mpox, susulan namanya mencetuskan isu perkauman dan stigma.-  Agensi


Dewan Negara bahas isu kartel daging haram

KUALA LUMPUR, 14 Jamadilawal 1442H, Selasa – Dewan Negara hari ini membenarkan usul berkenaan isu kartel daging haram untuk dibahaskan.

Yang Dipertua Dewan Negara Tan Sri Dr Rais Yatim berkata perkara itu akan dibahaskan mengikut Peraturan 17(1) dengan pihak pencadang dibenarkan untuk membahas tidak melebihi 30 minit dan pihak kerajaan untuk menjawab dalam tempoh yang sama

Menurut beliau, bagi membolehkan perkara itu ditimbangkan oleh Majlis Mesyuarat, beliau sebagai Yang Dipertua Dewan Negara hendaklah berpuas hati bahawa perkara yang dibangkitkan itu memenuhi tiga syarat iaitu bahawa perkara itu tertentu, bagi kepentingan orang ramai dan berkehendak disegerakan.

“Saya telah meneliti perkara ini, pertamanya benar perkara ini perkara tertentu, kedua didapati kepentingan orang ramai memang wujud dan terlihat ia memerlukan tindakan segera dan pengawasan selain pemahaman orang ramai perlu diberi perhatian setimpal.

“Oleh itu saya membenarkan usul ini dibahaskan dan usul ini saya tempohkan sehingga jam 1 tengah hari ini atau mengikut kesesuaian majlis pada hari ini untuk menempatkan masa atau ruang bahasannya,” katanya pada persidangan Dewan Negara hari ini.

Terdahulu Senator Asmak Husin mengemukakan usul isu kartel daging haram yang menggunakan logo Jabatan Kemajuan Islam Malaysia (Jakim) secara salah dan berniat menipu mengikut Perkara 17 Peraturan-peraturan Majlis Mesyuarat Dewan Negara.

“Saya berpendapat usul ini melibatkan kepentingan orang ramai kerana ia merupakan sumber protein umat Islam yang merupakan majoriti rakyat Malaysia. Bagi masyarakat Islam, makanan halal, haram, shubhah boleh mempengaruhi ibadat, pembangunan fizikal dan keseluruhan amalan kehidupan manusia.

“Ia juga melibatkan nama baik kerajaan khususnya Jakim sebagai pengeluar logo halal yang selama ini diyakini halal dan sucinya, bukan sahaja oleh rakyat Malaysia tetapi juga dikagumi oleh masyarakat antarabangsa,” katanya.

Asmak memaklumkan rakyat juga semakin takut dan marah dengan kes ini kerana sehingga hari ini telah tular beberapa jenama yang biasa digunakan rakyat dikatakan terlibat dalam kes ini.

Telah hampir sebulan siasatan dilakukan dan rakyat menuntut supaya kerajaan menyenaraikan jenama yang terlibat atau sekurang-kurangnya apa-apa laporan awal yang boleh melegakan rakyat.

Oleh itu, beliau menuntut jawapan daripada pihak Kementerian Perdagangan Dalam Negeri dan Hal Ehwal Pengguna (KPDNHEP) atau pihak yang berkepentingan demi membersihkan nama baik negara dan kepentingan umat Islam di negara ini. – Bernama


Tentera Syria terbunuh dalam serangan udara Zionis

DAMSYIK, 11 Jamadilawal 1443H, Khamis – Seorang askar Syria terbunuh dalam serangan peluru berpandu negara pengganas Israel dari Bukit Golan.

“Sekitar jam 12.50 pagi, musuh Israel melakukan serangan udara dengan beberapa peluru berpandu dari arah Bukit Golan yang dijajah dan menyasarkan beberapa tempat di bahagian selatan,” menurut sumber tentera.

Memetik laporan agensi berita SANA, pasukan pertahanan udara Syria kemudian berjaya menembak jatuh sebahagian besar peluru berpandu itu.

Sumber berkenaan menyatakan bahawa pencerobohan itu menyebabkan kematian seorang askar dan kerosakan material.

Sejak perang saudara meletus di Syria pada tahun 2011, negara haram Israel melancarkan ratusan serangan udara di wilayah Syria dengan menyasarkan kedudukan kerajaan di negara itu.

Awal bulan ini, tentera Syria berkata, rejim Zionis melakukan serangan terhadap satu penghantaran senjata Iran di Pelabuhan Latakia, barat Syria tetapi tidak menyebabkan kecederaan.

Pada akhir November lalu, serangan peluru berpandu Israel di wilayah barat Homs mengorbankan lima orang, kata Badan Pemantau Syria untuk Hak Asasi Manusia. – Agensi


Tajuddin digugur jawatan Duta Besar ke Indonesia?

BANGI, 11 Zulhijjah 1443H, Isnin – Ahli Parlimen Pasir Salak, Datuk Seri Tajuddin Abdul Rahman didakwa digugurkan sebagai Duta Besar Malaysia ke Indonesia.

Menurut laporan portal Free Malaysia Today (FMT), perkara itu disahkan sumber kerajaan.

Memetik sumber berkenaan, nama Tajuddin tidak terkandung dalam senarai terbaru penerima watikah pelantikan diplomat ke luar negara daripada Yang di-Pertuan Agong esok.

Katanya, kerajaan ‘berubah hati’ mengenai pelantikan Tajuddin.

“Sebab itu nama dia tak dimasukkan dalam senarai utusan terbaharu yang akan terima surat watikah daripada Yang di-Pertuan Agong esok,” katanya memetik laporan FMT.

FMT dalam laporannya mendakwa bahawa Tajuddin ketika dihubungi enggan mengulas dan meminta merujuk isu itu kepada Wisma Putra.

Sebelum ini, media melaporkan Tajuddin digugurkan daripada Ahli Majlis Tertinggi UMNO menerusi satu surat bertarikh 21 Jun.

Bagaimanapun, pengguguran itu menyebabkan ramai pihak mendesak Tajuddin turut digugurkan sebagai Duta Besar Malaysia ke Indonesia.

Namun, Perdana Menteri, Datuk Seri Ismail Sabri Yaakob mengingatkan, pelantikan Tajuddin telah diluluskan oleh Kabinet serta dan mendapat perkenan Al-Sultan Abdullah Ri’ayatuddin Al-Mustafa Billah Shah.


Jerman haramkan semua protes pro-Palestin

BERLIN, 29 Ramadan 1443H, Ahad – Pihak berkuasa di ibu negara Jerman, Berlin melarang semua protes pro-Palestin sehingga 2 Mei, selepas mendakwa beberapa penunjuk perasaan membuat kenyataan bersifat antisemitik.

Protes menyokong rakyat Palestin dijadualkan berlangsung di Berlin semalam – bertajuk ‘Protes terhadap pencerobohan Israel di Baitulmaqdis’ – tetapi telah dibatalkan polis bandar itu kerana ‘antisemitisme yang tidak boleh diterima’

“Menteri Dalam Negeri Berlin, Iris Spranger juga menyatakan bahawa “Kami terpaksa menyaksikan perbuatan jenayah, slogan antisemitik, dan seruan yang paling teruk”, sambil menyatakan bahawa ia sama sekali tidak boleh diterima,” kata polis.

Penganjur protes, bagaimanapun, mempertikaikan naratif acara dengan menekankan bahawa tindakan segelintir penunjuk perasaan tidak boleh digunakan untuk menilai mereka yang lain.

Polis dengan mudah boleh melarang protes yang dijadualkan menggunakan pindaan kepada Akta Perhimpunan yang diperkenalkan semasa pandemik COVID-19 – yang membolehkan mereka melarang  perhimpunan jika terdapat risiko kepada keselamatan awam.

Penganjur protes pro-Palestin merayu saat akhir terhadap larangan itu, tetapi Mahkamah Pentadbiran Berlin menolaknya rayuan tersebut.

Walaupun protes menyokong rakyat Palestin dan menentang pendudukan Israel diharamkan sehingga 2 Mei, terdapat beberapa demonstrasi lain yang dijadualkan berlangsung di bandar itu yang tidak disekat.

Dasar diskriminasi sebegitu telah menyebabkan banyak pihak percaya bahawa pihak berkuasa Jerman mempunyai masalah semata-mata dengan tema pro-Palestin dalam protes, yang memburukkan sebarang ungkapan kritikan terhadap Israel dan dasar-dasarnya.

Media Jerman juga secara langsung mengamalkan sikap berat sebelah, antaranya apabila media memecat kakitangan dan wartawan – terutamanya orang Arab – yang menyatakan pandangan pro-Palestin, menghadiri protes, dan juga mereka yang suka siaran media sosial mengkritik apartheid. – Agensi


Lebih 700 serangan sasar sistem kesihatan di Ukraine: WHO

GENEVA, 26 Jamadilawal 1444H, Rabu – Pertubuhan Kesihatan Sedunia (WHO) mengesahkan lebih 700 serangan dilakukan ke atas infrastruktur kesihatan di Ukraine, sejak Russia melancarkan perangnya 10 bulan lalu.

Agensi kesihatan antarabangsa itu turut memberi amaran konflik berterusan pada musim sejuk akan meningkatkan risiko penyakit dan mengancam kesihatan mental berjuta-juta penduduk negara itu.

“Sejak 24 Februari, WHO mengesahkan lebih daripada 700 serangan terhadap penjagaan kesihatan, memberi kesan kepada kemudahan, bekalan, pengangkutan serta mencederakan dan membunuh kakitangan kesihatan.

“Ini menandakan pelanggaran undang-undang antarabangsa yang jelas. Sektor kesihatan tidak boleh menjadi sasaran,” kata wakil WHO di Ukraine, Dr Jamo Habicht.

Serangan ke atas sektor itu meletakkan nyawa kakitangan kesihatan dan pesakit di dalam risiko serta menjadi penghalang utama untuk sistem berkenaan berfungsi.

“Musim sejuk ini juga akan meningkatkan risiko penyakit dan keperluan kesihatan apabila orang ramai bergelut untuk memanaskan rumah mereka serta keadaan suhu beku.

“Pertama, penyakit pernafasan berjangkit dan kardiovaskular akan meningkat akibat sejuk dan perang yang berterusan,” katanya.

Habicht berkata, peperangan itu juga memberi kesan kepada kesihatan mental penduduk, di mana WHO menganggarkan sehingga 10 juta orang berisiko mengalami beberapa bentuk gangguan mental berbeza.

“Sejak pencerobohan Persekutuan Russia ke atas Ukraine pada 24 Februari, WHO telah memperoleh lebih daripada 2,000 tan metrik bekalan perubatan untuk Ukraine,” katanya.-  Agensi


Jihad Islam ikrar Israel akan terima tindak balas lebih besar

GAZA, 19 Syawal 1444H, Rabu – Kumpulan Jihad Islam berikrar pembunuhan kejam rejim Israel terhadap komander gerakan pejuang Palestin dan ahli keluarga mereka akan menerima balasan yang sepadan.

Wakil kumpulan pejuang, Nasser Abu Sharif berkata demikian dalam wawancara dengan Press TV pada hari Selasa.

“Ia adalah jenayah kejam, jenayah besar-besaran terhadap orang yang tidak bersalah. Mereka akan terima pembalasan,” katanya.

Kenyataan itu dibuat beberapa jam selepas serangan udara Israel ke atas Semenanjung Gaza, membunuh sekurang-kurangnya 13 orang, termasuk tiga komander kanan pergerakan itu serta isteri dan anak mereka.

Abu-Sharif memberi amaran bahawa semua pejuang Palestin akan bergabung menghadapi pertumpahan darah di tanah Palestin.

“Akan ada tindakan balas yang menyeluruh. Yang pasti sangat kuat,” katanya.

Abu-Sharif juga menyatakan bahawa gerakan Lubnan, Hizbullah telah berjanji untuk menyokong usaha balas dendam perjuangan Palestin.

“Hizbullah memberitahu mereka ajan terus menyokong terutamanya bilik penyelarasan di Palestin.”

Ditanya sama ada terdapat ruang untuk berunding dengan rejim pendudukan, Abu-Sharif berkata, “Sama sekali tidak…memandangkan Israel telah meneruskan pencerobohan ini dan telah menutup semua talian komunikasi.”

Hamas, rakan gerakan pejuang Jihad Islam yang berpangkalan di Gaza, juga mengutuk sekeras-kerasnya pertumpahan darah itu, dan menganggap tindakan Zionis ini sebagai kesilapan besar.

Pesawat perang Israel melakukan beberapa siri serangan udara pada awal pagi Selasa, yang mengorbankan tiga komander tentera berprofil tinggi gerakan Jihad Islam; Tariq Ez al-Dien, Khalil Bahtini dan Jihad Ghanam. – Agensi


Pemimpin PKR pertikai lantikan Izzah, salah dari segi moral

BANGI, 8 Rejab 1444H, Isnin – Pelantikan Naib Presiden PKR, Nurul Izzah Anwar sebagai Penasihat Kanan Ekonomi dan Kewangan kepada Perdana Menteri bukan sahaja dikecam parti lawan, bahkan turut dipertikai pemimpin parti itu sendiri.

Ahli Parlimen PKR-Pasir Gudang, Hassan Abdul Karim berkata, walaupun lantikan itu tidak menyalahi undang-undang tetapi ia salah dari segi moral.

“Seorang sahabat yang merupakan penyokong PH bertanya kepada saya:

‘Apakah pandangan saya apabila Anwar melantik anaknya Nurul Izzah sebagai Penasihat Kanan Ekonomi dan Kewangan kepada Perdana Menteri?’

“Maka, jawapan saya ringkas sahaja dalam bahasa asing iaitu ‘legally right but morally wrong‘ (Betul dari segi undang-undang tetapi salah dari segi moral),” katanya dalam hantaran di Facebook beliau, hari ini.

Terdahulu, Anwar mengesahkan anaknya, Nurul Izzah dilantik sebagai Penasihat Kanan Ekonomi dan Kewangan beliau.

Ahli Parlimen Tambun itu berkata, beliau mempelawa anaknya itu untuk jawatan tersebut bagi membantunya di Pejabat Perdana Menteri dan Kementerian Kewangan.

Menurutnya, begitupun beliau tidak membayar apa-apa elaun kepada Nurul Izzah untuk tugasnya bagi jawatan berkenaan.

Pautan berkaitan;